Veiwasei lekaleka mai vei Tokasa | i Taukei\n« Se bai cawiri tale na nodatou CD…\nTulou, Se ‘u Volavola Mada Vakavavalagi… »\nVeiwasei lekaleka mai vei Tokasa\nVEI KEMUNI NA SOTIA MAI NA KEBA:\nKe sega na LOTU kei na VULI, na vakasama, na yalo kei na yago e sa nona kece o Bainimarama. Rai ki yasana i mawi, O na rai, ko sega tale ni qai taroga baleta na cava me’u rai kina ki na yasana i mawi. Ke tukuni mo lade, o na lade veitalia na cava e tu mai ki ra. Qori na bula dina vakamataivalu.\nIa na lotu DINA ga kei na VULI ena vakayaco TARO ena nomuni bula. Ke tiko na vakatataro, o na raica na gaunisala malumu ena kena dau saumi kina na vakatataro ni yalo oqori.\nE vukea dina tiko na mataivalu na toso i liu kei na tubu ni matanitu?,\nE kauta tiko mai na mataivalu na veilomani ena vanua lomani oqo ko VIti?\nE kauta tiko mai na mataivalu na yalo e dei ka sega na rere vei ira na noda gone?\nMe vaka ga na nomuni dau cibi ena nomuni mata taka na nomuni vanua ki na vanua ni veitaqomaki, o rawa talega ni cibi vaka kina ena nomu marautaka ni tavi o qarava tiko oqori ena keba e kauta mai na vakacegu vei ira na lewe ni vanua, vei ira na lewe ni nomu i tokatoka, mataqali, yavusa, nomu i tikotiko, ka vakauasivi kina nomu matanitu se de ko sega soti ni kidava niko vakacegui Voreqe wale tikoga kei iratou nona i lawalawa.\nNa kalou e na rawa ni vakaraitaka vei kemuni na veiwekani o ni rawa ni veitalanoa taka vata na vei vakanananu lelevu ka lalai ko ni dau vakasamataka ena veisiga ena nomuni vauci tu vaka cakacaka ena keba.\nE na solia vei kemuni na gaunisala mo na rawa ni rai rawa kina, kidava kina na cakacaka vaka polotiki dukadukali o ni mai vakayagataki tu kina oqo ka ko ni tokona tu kina na veivakasaurarataki ni leweni vanua, na laba kei na mavoa.\nAu kerea mo ni vakasaqara na Kalou ena gauna bibi oqo. Ke ko ni leqataka na i vurevure ni bula vei kemudou vakamatavuvale, na Kalou e dau veivakurabuitaki, ena dolava na veikatuba lelevu ko sega ni tadra ena nomu bula me na dolava vei iko kei na nomu matavuvale. TRUST this God and he WILL GIVE YOU THE DESIRES OF YOUR HEART !!!\nNa loloma duadua ga ni Kalou, ke tiko kece vei keda, eda na dau dua vata tiko ga na i rai eda na rai kece tiko kina. Wili kina na nomuni i liuliu kei ira na tiko vata e yasana.\nTovolea mo raica matua tiko na Kalou oqo, raica matua tiko na dui watimuni, luvemuni, wekamuni kei ira na kai nomu ka me yadrava tiko na nomuni vakasama na veivakayagataki ni vunica. Na vanua ga o tiko kina na vure tiko kina e so na vakasama oqori e cake, kila tiko ni Kalou e gadrevi iko mo kerea vua me LIUTAKA nomu bula. Keimami LOMANI KEMUNI, e da sa rawa ga ni veimasulaki, IA NA DIGIDIGI e NOMUNI.\nMai Vei Tokasa\nThis entry was posted on August 7, 2007 at 4:59 am and is filed under Uncategorized.\tYou can follow any responses to this entry through the RSS 2.0 feed. You can leave a response, or trackback from your own site.\nOne Response to “Veiwasei lekaleka mai vei Tokasa”\nAugust 7, 2007 at 11:55 am | Reply\nVinaka vakalevu Tokasa. Sa dede o ni qai rogo tale mai. Ke vakawasoma toka ena vinaka sara. Sa dodonu meda vakasalataki ira tiko na wekada sotia, baleta ni levu vei ira, era muri sara tu ga vakamataboko. Ke rawa walega me ra raica na ka sa yaco tu oqo. Era sa kania tu na uro ni vuaviri o ira na nodra i liuliu; Voreqe (PM,Min of Home Affairs, Commander) Nailatika, Ganilau, Chodory, Ayiz,(Ministers),Shameen, (Obudsman), Teleni(PC), Naupoto (Dir IM), Leweni, Smith, (Diplomats) Rokomokoti (magistrate), … Na taro au via tarogi kemuni kina na Jnr Officers, Snr NCO’s, kei na Other ranks, “Na benefits cava e kauta mai vei kemuni na vuaviri? vei kemuni na TF kei na Reserve, e vuqa vei kemuni sa tu tale e tuba ena gauna oqo. O ni sa mai lasutaki, ka vakayagataki moni mai vakarawa tu ga ni ka vei ira eso na tamata. Ni yadra mai ragone.


Na vu ni Noda Lomani Jisu\nKAYA mada o vodo tiko ena waqa sa luvu tiko. O na vinakata e dua me vakabulai iko?— Vakacava ke dua e bolea me mate me rawa kina ni vakabulai iko?— Oqori sara ga na ka e cakava o Jisu Karisito. Eda vulica ena Wase 37, ni solia nona bula me rawa kina ni vakabulai keda.\nO Jisu e sega ni dau vakabulai keda nida vakarau luvu. Ia e vakabulai keda ga mai na cava? O se nanuma tiko?— Mai na ivalavala ca kei na mate e vakadewa vei keda o Atama. E mate tale ga o Jisu ena vukudra e so na tamata era cakava na veika ca lelevu. O na bolea tale ga mo mate mo vakabulai ira na tamata vaka oya?—\nE kaya na iVolatabu: “Sa dua na ka dredre me solia na nona bula e dua na tamata me mate e na vukuna e dua na tamata i valavala dodonu, e dina ni na rawa beka me dua e bolea me mate e na vukuna e dua na tamata vinaka.” Ia e vakamacalataka na iVolatabu ni o Jisu e mate “e na vukuda na i valavala ca.” Era okati tale ga kina na sega ni qarava na Kalou! E kaya tale ga na iVolatabu: “Ni da sa ia tiko ga na i valavala ca, sa mai mate na Karisito e na vukuda.”—Roma 5:6-8, VV.\nO rawa ni vakasamataka e dua na yapositolo a dau cakava na veika ca e liu?— A vola na yapositolo oya: “Sa lako mai ki vuravura ko Jisu Karisito me vakabulai ira na tamatai valavala ca; ia koi au, ka’u sa uasivi cake vei ira.” Oqori na ka e tukuna na yapositolo o Paula. E kaya ni a “lialia eliu” qai dau “lomaca.”—1 Timoci 1:15; Taito 3:3.\nVakasamataka mada na levu ni loloma ni Kalou me tala mai kina na Luvena me mai mate ena vukudra na tamata vaka oya! Vakacava mo wilika ena iVolatabu na ka e caka oya ena Joni wase 3, tikina e 16. E kaya: “Ni sa lomani ira na kai vuravura vakaoqo na Kalou, me solia kina na Luvena e dua bauga sa vakatubura, me kakua ni rusa ko ira yadua era sa vakabauti koya, me ra rawata ga na bula tawa mudu.”\nNa veika rarawa cava e sotava o Jisu ni solia nona bula ena vukuda?\nE vakadinadinataka tale ga o Jisu ni tu vua na mataqali loloma a tu vei Tamana. De o se nanuma tiko ni daru wilika ena Wase 30 ni ivola oqo na veika rarawa e sotava o Jisu ena bogi e vesu kina. E kau ina vale nei Kaiafa na Bete Levu me lai lewai kina. Era kau mai na ivakadinadina era lasutaka na veika e cakava o Jisu, ra qai vaculaki koya tale ga. Oqori na gauna e cakitaki Jisu kina o Pita. Kaya mada ke daru tiko sara ga e kea daru qai raica na veika tale e yaco.\nSa kida na mataka. E sega ni moce o Jisu ena bogi oya. Ni sega ni dodonu na veilewai e caka ena bogi oya, era kaciva vakatotolo tale na bete na Sanadrini, se nodra mataveilewai e cake na Jiu me lewai tale kina o Jisu. Era baci beitaki Jisu tale ni vosavakacacataka na Kalou.\nEra vesuki Jisu na bete, ra qai kauti koya vei Pailato, na kovana ni Roma. Era kaya vei Pailato: ‘E saqata na matanitu o Jisu. E dodonu me vakamatei.’ Ia e kila o Pailato nira lasu tiko na bete. Mani tukuna vei ira o Pailato: ‘Au sega ni kunea e dua na nona cala na tamata oqo. Au na sereki koya.’ Ia era kailavaka yani na bete kei ira na tu e kea: ‘Sega! Vakamatei koya!’\nE tovolea tale o Pailato me tukuna vei ira ni na sereki Jisu. Ia era uqeti ira na tu e kea na bete mera kailavaka: ‘Kevaka o sereki koya, o sa saqata tale tiko ga na matanitu! Vakamatei koya!’ Era cudru na tu e kea. O kila na ka e qai cakava o Pailato?—\nE vakarorogo vei ira na tamata. E vakarota me vakanakuitataki o Jisu. Sa qai soli koya vei ira na sotia mera vakamatei koya. Era vakaisalataki koya ena wavakavotona ra qai vakalialiai koya nira tekiduru e matana. Era solia vei Jisu e dua na duru levu me colata nira kauti koya ina saula ni koro ina vanua e vakatokai me Vanua ni Qavokavoka. Era vakota na liga kei na yava i Jisu ina kau. Era qai vakaduria na duru me rawa ni lili o Jisu. E tuturu nona dra. Sega ni tukuni rawa na momosi ni ka e caka vua.\nE sega ni mate ena gauna vata oya o Jisu. E se lili toka ga ena kau. Era vakalialiai koya na bete. Era kaya na tavali ena vanua oya: ‘Tei vakabulai iko mada ga kevaka o sa Luve ni Kalou, mo kevu sobu mai na kau.’ Ia e kila vinaka o Jisu na ka e talai koya mai kina o Tamana me mai cakava. E kila ni dodonu me cabora na nona bula uasivi me rawa kina nida bula tawamudu. Rauta na tolu na kaloko ena yakavi, e tagi vei Tamana o Jisu ni bera nona qai vakacegu.—Maciu 26:36–27:50, VV; Marika 15:1; Luke 22:39–23:46; Joni 18:1–19:30.\nE duidui dina o Jisu vei Atama! O Atama e sega ni lomana na Kalou. E talaidredre vua na Kalou. E sega tale ga ni lomani keda. Nona valavala ca e vakavuna meda sucu kaya mai na ivalavala ca. Ia o Jisu e lomana na Kalou, e lomani keda tale ga. E talairawarawa tu ga vua na Kalou. E solia sara ga na nona bula me kauta laivi kina na ca e vakavuna vei keda o Atama.\nNa cava eda rawa ni cakava meda vakaraitaka kina nida lomani Jisu?\nO bau taleitaka na ka vinaka e cakava oya o Jisu?— Ni o masu vua na Kalou, o bau vakavinavinakataka na nona solia na Luvena ena vukuda?— A taleitaka na yapositolo o Paula na ka e cakava na Karisito ena vukuna. E vola o Paula ni Luve ni Kalou e “lomani au, ka soli koya e na vukuqu.” (Kalatia 2:20) O Jisu e mate tale ga ena vukudaru. E cabora na nona bula uasivi meda rawata kina na bula tawamudu! Oya e dua na vuna levu meda lomani Jisu kina.\nE vola na yapositolo o Paula vei ira na lotu Vakarisito ena koro o Korinica: “Sa lewai keitou na loloma i Karisito.” E dodonu me lewai keda vakacava na loloma i Karisito? Na cava o nanuma?— E sauma o Paula: ‘Sa mate o koya ena vuku ni tamata kece, mera kua kina ni bula ena vukudra ga o ira era bula, ia mera bula ga ena vukuna.’—2 Korinica 5:14, 15, VV.\nO rawa beka ni vakasamataka e so na sala mo vakaraitaka kina ni o sega ‘ni bula ena vukumu ga, ia mo bula ga ena vuku i Karisito,’ mo vakamarautaki koya?— O rawa ni tukuna vei ira tale e so na veika o sa vulica me baleti koya. Se vakasamataka mada oqo: O tiko duadua beka, rau sega ni raica o tinamu kei tamamu se dua tale na tamata na ka o cakava. O na sarava beka na porokaramu ena retioyaloyalo se raica na veika ena Internet o kila ni na sega ni marautaka o Jisu?— Nanuma ni bula tiko o Jisu, e raica kece tiko na veika eda cakava!\nO cei e raica na veika kece eda cakava?\nE dua tale na vuna eda lomani Jisu kina baleta nida vinakata meda vakatotomuri Jiova. “Sa lomani au ko Tamaqu,” e kaya o Jisu. O kila na vuna e lomani Jisu kina kei na vu ni noda lomani Jisu tale ga?— Baleta ni vakadonuya o Jisu me mate me rawa kina ni vakayacori na loma ni Kalou. (Joni 10:17, VV) O koya gona, meda cakava sara na ka e vakarota na iVolatabu: “Dou qai vakadamurimuria na Kalou, me vakataki ira na gone ni toko; ka dou ia tikoga nai valavala ni loloma, me vaka sa loloma talega na Karisito vei kemudou, a sa soli koya e na vukuda.”—Efeso 5:1, 2.\nMo rawa ni taleitaki Jisu kei na veika e cakava ena vukuda, yalovinaka wilika na Joni 3:35; 15:9, 10; kei na 1 Joni 5:11, 12.\niMeli iMeli Na vu ni Noda Lomani Jisu\nKau o Jisu Vei Anasa kei Kaiafa\nLewai ena Sanadrini Qai Kau Vei Pailato


The Fiji Times » Tubu na mate ni suka e Viti\nTubu na mate ni suka e Viti\nE KAUWAI tiko na Tabacakacaka ni Bula ena levu ni musu ni yava e vakayacori tiko e Viti ka vu mai ena mate ni suka.\nE tauri rawa ni 791 na musu ni yava e vu mai ena mate ni suka a vakayacori ena loma ni yabaki sa oti.\nOqo e tuku cake mai na 120 na kisi ka laurai ena yabaki 2015.\nNa yabaki oya, 2015 e laurai ni lewe 669 na lewenivanua e mai musu na yavadra ena vuku ni mate ni suka e sa tara na yagodra.\nE mai vakaraitaka tiko na i wiliwili oqo na i vukevuke ni Minisita ni Bula o Alex O’ Connor ena dua na kena soqo e vakayacori e Nausori e na siga Moniti.\nTukuna kina na bibi ni nodra taura vakabibi na lewenivanua na i vakasala eso me vaka na kena qarauni tiko na veimate dewa vakaoqo e sa veitauvi tiko vakalevu ena noda vanua.\nE vosa vakabibi tiko, ni wiliwili ni lewenivanua e sa vakadeitaki tiko ni sa tiko vei ira na mate sureti, esa sega ni qai veiwalitaki tale na i wiliwili ni lewenivanua esa tauvi ira tiko, ka ra sa qaravi tiko vakavuniwai.\nE vosa vakabibi talega vei ira na tauvimate ni suka, oya me ra sa na qarauna tikoga na nodra bula ka mera vakamuria vakavinaka na i vakasala e ra sa dau vakasalataki kina mai vei ira na vuniwai kei na nasi e valenibula.\nE cicivaka tiko ena gauna oqo na Tabacakacaka ni Bula na nodra mai rejisita na lewenivanua ka me rawa ni vakadeitaki na i wiliwili ni lewenivanua e tauvi ira na mate ni suka.\nEna cicivaki tiko na i tuvatuva oqo ni matanitu ena loma ni va na vula mai oqo.


Vuna Meda Dau Vakavinavinaka Kina | Vale ni Vakatawa Vulici\nNa Vale ni Vakatawa (iTabataba e Vulici) | Feperueri 2019\nWILIKA ENA VOSA Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese (Brazil) Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu vakaViti\nULUTAGA NI VULI 8\nVuna Meda Dau Vakavinavinaka Kina\n“Me laurai na nomuni vakavinavinaka.”—KOLO. 3:15.\nSERE 46 Vinaka Jiova\n1. E vakaraitaka vakacava na vakavinavinaka na tagane ni Samaria e vakabula o Jisu?\nERATOU vaqara bula e tini na tagane ni tauvi ratou na vukavuka, e vaka me sa qai ca ga na kedratou ituvaki. Ia dua na siga eratou raica tu yani vakayawa na Qasenivuli Levu o Jisu. Ni ratou rogoca ni vakaotia na veimataqali mate, ratou vakadeitaka ni rawa tale ga ni vakabulai ratou. Eratou kailavaka yani: “Jisu, Qasenivuli, ni lomani keitou!” E qai vakaotia o Jisu na nodratou vukavuka. E macala ni ratou marautaka kece na nona yalovinaka. Ia e dua ga vei ratou e lai vakaraitaka na nona vakavinavinaka. * Ni sa vakabulai na tagane ni Samaria qori, e uqeti koya me vakacaucautaka na Kalou “ena domolevu.”—Luke 17:12-19.\n2-3. (a) Na cava eda rairai sega ni dau vakavinavinaka kina? (b) Cava eda na veivosakitaka ena ulutaga qo?\n2 Me vaka na tagane ni Samaria qori, eda vinakata kece meda vakavinavinakataki ira na caka vinaka vei keda. Ia ena so na gauna eda na rairai guilecava meda vakaraitaka na noda vakavinavinaka ena ka eda tukuna se cakava.\n3 Eda na veivosakitaka ena ulutaga qo na vuna e bibi kina meda vakaraitaka na noda vakavinavinaka ena ka eda cakava kei na noda vosa. Eda na vulica na nodra ivakaraitaki eso ena iVolatabu era dau vakavinavinaka kei ira na sega ni dau vakavinavinaka. Eda na dikeva tale ga na ka eda rawa ni cakava meda vakaraitaka kina na noda vakavinavinaka.\nVUNA MEDA VAKAVINAVINAKA KINA\n4-5. Na cava meda dau vakavinavinaka kina?\n4 E ivakaraitaki vinaka vei keda o Jiova ni dau vakavinavinaka. Dua na sala e vakaraitaka kina oya ni vakaicovitaki ira se vakalougatataki ira era vakamarautaki koya. (2 Sam. 22:21; Same 13:6; Maciu 10:40, 41) E uqeti keda na iVolatabu meda “vakatotomuria na Kalou [nida] luvena lomani.” (Efeso 5:1) Io, na vuna levu meda vakaraitaka kina na vakavinavinaka nida via muria na ivakaraitaki i Jiova.\n5 Qo e dua tale na vuna meda vakavinavinaka kina. Na vakavinavinaka e vaka na kakana vinaka, eda marautaka nida vakayagataka vata. Ni dua e vakavinavinakataki keda, dua na ka noda marau. Nida vakavinavinakataki ira tale ga, era na marau. Ena kila o koya eda vakavinavinakataka ni yaga dina nona veivuke. Na kena itinitini? Ena vaqaqacotaki na noda veitokani.\n6. E tautauvata vakacava na noda vakavinavinaka kei na yapolo koula?\n6 E taleitaki dina nida dau vakavinavinaka. E kaya na iVolatabu: “E vaka na yapolo koula ena iyaya ceuti ena siliva na vosa e tau ena gauna donu.” (Vkai. 25:11) Raitayaloyalotaka mada na taliva ni dua na yapolo koula ena loma ni veleti siliva! Vakasamataka na kena talei! Na cava nomu rai ke lolomataki vei iko? E va sara ga qori na talei ni noda dau vakavinavinaka. Vakasamataka mada qo: E rawa ni dede na yapolo koula. Ena va tale ga qori na nomu vakavinavinakataka e dua. Ena sega vakadua ni guilecava, ena talei tu ga vua.\nERA DAU VAKAVINAVINAKA\n7. Me vaka e tukuni ena Same 27:4, e vakaraitaka vakacava o Tevita kei ira na vo ni daunisame na nodra vakavinavinaka?\n7 Levu na dauveiqaravi ni Kalou ena gauna makawa era dau vakavinavinaka. Dua o Tevita. (Wilika Same 27:4.) E dau vakavinavinakataka na sokalou savasava qai laurai qori ena ka e cakava. E cautaka e levu na iyau ena kena tara na valenisoro. Era vakaraitaka tale ga na kawa i Esafa na nodra vakavinavinaka nira vola na same, se sere ni vakacaucau. Ena dua na nodra sere, era vakavinavinakataka na Kalou ra qai vakaraitaka nira qoroya na nona “cakacaka veivakurabuitaki.” (Same 75:1) E macala ni vinakata o Tevita kei ira na kawa i Esafa mera vakavinavinakataki Jiova vakalevu ni vakalougatataki ira. Vakacava o iko, o rawa ni vakasamataka na sala mo vakatotomuri ira kina na daunisame qori?\nNa cava eda vulica ena ivola i Paula vei ira e Roma me baleta na vakavinavinaka? (Raica na parakaravu 8-9) *\n8-9. E vakaraitaka vakacava o Paula nona vakavinavinakataki ira na tacina? E yaga vakacava?\n8 Na yapositolo o Paula e vakavinavinakataki ira na tacina qai vakaraitaka qori ena ka e tukuna. E dau vakavinavinakataki ira vua na Kalou ena nona masu. E dau vakavinavinakataki ira tale ga ena nona ivola. Ena Roma wase 16, tikina e 1 ina 15, e cavuta o Paula e 27 na nona itokani lotu vaKarisito. E kaya ni rau “bolemate” o Pirisila kei Akuila ena vukuna, e vakamacalataki Fipi tale ga ni dau ‘vukei ira e levu,’ wili kina o koya. E vakacaucautaki ira gona na tacina gugumatua qori.—Roma 16:1-15.\n9 E kila o Paula nira sega ni uasivi, ia ena icavacava ni nona ivola vei ira e Roma, e vakabibitaka ga na nodra itovo vinaka. Vakasamataka na nodra vakayaloqaqataki nira rogoca ni wiliki vakadomoilevu ena ivavakoso na nona ivola! E yaga vakacava? E rawa nida kaya ni vaqaqacotaka na nodra veitokani kei Paula. Vakacava o dau vakavinavinakataka na veika vinaka era tukuna se cakava na lewe ni nomu ivavakoso?\n10. Na cava eda vulica ena nona vakavinavinakataki ira na nona imuri o Jisu?\n10 E vakavinavinakataka o Jisu na ka era cakava na nona imuri ena nona itukutuku ina vica na ivavakoso e Esia Lailai. Kena ivakaraitaki, e tekivuna na nona itukutuku ena ivavakoso e Ceatira ni kaya: “Au kila na nomu cakacaka, nomu loloma, nomu vakabauta, nomu cakacaka vakaitalatala, nomu vosota, e vinaka cake tale ga na nomu cakacaka ena gauna qo ni vakatauvatani kei na kena e liu.” (Vkta. 2:19) A sega ni cavuta wale ga o Jisu na toso ni nodra cakacaka, e vakavinavinakataka tale ga eso na itovo e uqeta nodra caka vinaka. E vinakata o Jisu me vakasalataka eso e Ceatira, ia e veivakayaloqaqataki ena itekitekivu kei na itinitini ni nona itukutuku. (Vkta. 2:25-28) Vakasamataka mada na lewa e tu vei Jisu ni ulu ni ivavakoso kece. E sega ni vinakati me vakavinavinakataka na ka eda cakava ena vukuna. Ia e vakabibitaka na vakavinavinaka. E ivakaraitaki vinaka vei ira na qase ni ivavakoso!\nERA SEGA NI VAKAVINAVINAKA\n11. Me vaka e tukuni ena Iperiu 12:16, na cava na rai nei Iso me baleta na veika tabu?\n11 E ka ni rarawa nira sega ni dau vakavinavinaka eso e cavuti ena iVolatabu. Kena ivakaraitaki o Iso. Rau lomani Jiova na nona itubutubu, rau dokai koya tale ga, ia e sega ni vakavinavinakataka o Iso na veika tabu. (Wilika Iperiu 12:16.) E kilai vakacava qori? E totolo ni volitaka na nona itutu vakaulumatua vua na tacina o Jekope ena dua ga na veleti sitiu. (Vkte. 25:30-34) E qai veivutunitaka na nona vakatulewa. A sega ni vakavinavinakataka na ka e tu vua, e sega gona na yavu me kudruvaka kina ni sega ni vakalougatataki ena itutu vakaulumatua.\n12-13. Era vakaraitaka vakacava na Isireli nodra sega ni vakavinavinaka, cava na kena itinitini?\n12 E levu na vuna mera vakaraitaka kina na Isireli na vakavinavinaka. Kena ivakaraitaki, era sereki mai na veivakabobulataki e Ijipita ni tauca o Jiova e Tini na Kuita. E mani vakabulai ira na Kalou ni vakaluvuca na mataivalu taucoko ni Ijipita ena Wasa Damudamu. Dua na ka na nodra vakavinavinaka na Isireli, era mani vakacaucautaki Jiova ena sere ni qaqa. Vakacava era vakaraitaka tiko ga na vakavinavinaka?\n13 Nira sotava na Isireli eso tale na veika dredre, e totolo ga nira guilecava na veika vinaka e cakava vei ira o Jiova. Era qai vakaraitaka nira sega ni dau vakavinavinaka. (Same 106:7) Ena sala cava? Era “tekivu vosakudrukudrutaki Mosese kei Eroni” na isoqosoqo taucoko, ia na kena dina era vosakudrukudrutaki Jiova. (Lako 16:2, 8) E rarawataka o Jiova nira sega ni vakavinavinaka na nona tamata. E qai tukuna nira na mate ena vanua talasiga na itabatamata taucoko qori, vakavo ga o Josua kei Kelepi. (Tiko 14:22-24; 26:65) Meda raica mada na sala meda kua kina ni muria na nodra ivakaraitaki ca da qai muria na ivakaraitaki vinaka.\nDAU VAKAVINAVINAKA NIKUA\n14-15. (a) Era na vakaraitaka vakacava na veiwatini na vakavinavinaka? (b) Era na vakavulici luvedra vakacava na itubutubu mera dau vakavinavinaka?\n14 Ena vuvale. E yaga vei ratou na lewenivuvale na nodratou dau vakavinavinaka. Na levu ni nodrau vakavinavinaka na veiwatini, erau na veivolekati kina. Ena rawarawa tale ga me rau dau veivosoti. Na tagane vakawati e vakavinavinakataki watina, ena sega ni kauaitaka ga na ka vinaka e tukuna se cakava, ena “tucake tale ga” me “vakacaucautaki koya.” (Vkai. 31:10, 28) Na yalewa vakawati yalomatua, ena tukuna vakamatata vei tagane na ka e taleitaka vua.\n15 Ra itubutubu, oni na vakavulici luvemuni vakacava mera dau vakavinavinaka? Nanuma tiko nira na muria ga na gone na ka oni tukuna se cakava. Koya gona moni ivakaraitaki vinaka ena tikina qo ni oni vakavinavinakataka na ka vinaka era cakava vei kemuni. Vakavulici ira tale ga mera dau vakavinavinakataka na ka vinaka e caka vei ira. Mera kila ni bibi me vu mai lomadra na nodra vakavinavinaka, ni na veiuqeti tale ga na ka era tukuna. Kena ivakaraitaki, e kaya e dua na yalewa o Clary: “Ni yabaki 32 o tinaqu, sa susuga duadua e tolu na gone. Niu sa yabaki 32, au dau vakasamataka ni sega ni rawarawa vua ena gauna ya. Au mani vakavinavinakataki koya ena levu ni nona vakuai koya me susugi au kei rau na ganequ. Dua na gauna sa oti, e tukuna vei au o tinaqu ni taleitaka vakalevu na ka au tukuna vua, e dau vakasamataka, e marautaka tale ga.”\nVakavulici luvemu me dau vakavinavinaka (Raica na parakaravu 15) *\n16. Tukuna e dua na ivakaraitaki ni kena veivakayaloqaqataki na noda vakavinavinaka.\n16 Ena ivavakoso. Nida dau vakavinavinakataki ira na tacida, ena vakayaloqaqataki ira. Kena ivakaraitaki o Jorge, e dua na qase ni ivavakoso. E tauvimate bibi ni sa yabaki 28. Dua na vula nona sega tu ni lai soqoni. Na gauna mada ga e lako kina ena soqoni, e sega ni rawa ni vakaitavi. E kaya o Jorge: “Au yalolailai ni vakaiyalayala na ka au rawa ni cakava, au sega tale ga ni qarava rawa na noqu itavi ena ivavakoso. Ia ena dua na gauna ni suka na soqoni, e kaya vei au e dua na tacida: ‘Au via vakavinavinakataka nomu ivakaraitaki vinaka vei keitou vakavuvale. Keitou dau taleitaka na nomu ivunau ena veiyabaki sa sivi. E uqeti keitou me keitou toso vakayalo.’ Au luluvu sara ga qai tonawanawa na mataqu. Qori na ka au via rogoca tu.”\n17. Me vaka e tukuni ena Kolosa 3:15, eda na vakavinavinakataka vakacava na lomasavu i Jiova?\n17 Noda Kalou dau lomasavu. E vakarautaka vakayauyau o Jiova na kakana vakayalo. Kena ivakaraitaki, e yaga dina na ivakasala eda rogoca ena soqoni, wilika ena noda mekesini, kei na noda website. Vakacava o bau rogoca e dua na ivunau, wilika e dua na ulutaga, se sarava e dua na porokaramu ena broadcast o qai tukuna, ‘Qo sara ga na ka au gadreva tu!’ Eda na vakavinavinakataki Jiova vakacava? (Wilika Kolosa 3:15.) Dua na sala oya nida vakavinavinakataka wasoma ena noda masu na iloloma vinaka kece qori.—Jeme. 1:17.\nEda vakaraitaka tale ga na vakavinavinaka nida veitokoni ena samaki ni Vale ni Soqoni (Raica na parakaravu 18)\n18. Eda na vakaraitaka vakacava nida vakavinavinakataka noda Vale ni Soqoni?\n18 Eda na vakavinavinakataki Jiova tale ga nida raica me savasava qai maqosa tu na noda vanua ni sokalou. Eda na vakaitavi wasoma ena samaki kei na vakavinakataki ni Vale ni Soqoni. O ira tale ga na qarava na misini ni ivavakoso, era na qarauna me kua ni ca. Ni qaravi vinaka na Vale ni Soqoni, ena dede kina, ena sega tale ga ni levu na ka me vakavinakataki. Nida cakava qori, ena bula na ilavo me tara se vakavinakataki kina eso tale na Vale ni Soqoni e veiyasa i vuravura.\n19. Na cava o vulica ena nodrau italanoa na ivakatawa ni tabacakacaka kei watina?\n19 O ira na cakacaka vakaukaua ena vukuda. Nida dau vakavinavinaka, ena rawa ni veisautaka na nona rai e dua e sotava tiko na veika dredre. Rogoca mada na ka e sotava e dua na ivakatawa ni tabacakacaka kei watina. Erau lai cakacaka vakavunau ena dua taucoko na siga donuya na vulaililiwa, rau oca sara ga ni rau lesu ina nodrau icili. Ena levu ni liliwa, e dara tu ga o yalewa na kote ni batabata ni lai moce. Ena mataka, e kaya vei tagane ni sa sega ni via tomana na cakacaka qo. Ena mataka tiko ga qori, e yaco yani e dua na ivola mai na valenivolavola ni tabana, e volai sara ga vei yalewa. E vakavinavinakataki kina na nona cakacaka vakaitalatala kei na nona vosota. E tukuni tale ga ni sega ni rawarawa nona veitokiyaki tiko ena veimacawa. E kaya o tagane: “E uqeti watiqu sara ga na ivola ni vakavinavinaka qori me tomana tiko ga nona ilesilesi. E vakayaloqaqataki au vakavica meu toso tiko ga niu nanuma meu sa cegu.” Rau tomana tiko ga na veiwatini qori na nodrau ilesilesi me voleka ni 40 na yabaki.\n20. Na cava meda saga ena veisiga, na vuna?\n20 Meda saga mada ga ena veisiga meda dau vakavinavinaka ena ka eda tukuna se cakava. Levu nikua era sega ni dau vakavinavinaka. Ia ni vu mai lomada na ka eda tukuna se cakava ena uqeta eso tale mera vosota na veika dredre. Na noda vakavinavinaka ena vaqaqacotaka na noda veitokani me tawamudu. Koya e bibi sara, eda sa vakatotomuri Jiova tiko na Tamada dau lomasavu, e dau vakavinavinaka tale ga.\nNa cava meda dau vakavinavinaka kina?\nO cei ena iVolatabu era dau vakavinavinaka?\nEda na vakaraitaka vakacava nikua ni vu mai lomada na noda vakavinavinaka?\nSERE 20 Oni Solia na Luvemuni Lomani\n^ para. 5 Na cava eda na vulica vei Jiova, Jisu, kei na kai Samaria e vukavuka me baleta na vakavinavinaka? Ena veivosakitaki ena ulutaga qo e vica na ivakaraitaki qori kei na so tale. Eda na dikeva na vuna e bibi kina meda dau vakavinavinaka, eda na veivosakitaka tale ga e vica na sala meda vakaraitaka kina.\n^ para. 1 IVAKAMACALA NI VOSA: Nida vakavinavinakataka e dua se dua na ka, eda vakadinata na kena yaga. E dusia tale ga ni vu mai lomada na noda vakavinavinaka.\n^ para. 55 IVAKAMACALA NI IYALOYALO: E wiliki tiko na ivola i Paula ina ivavakoso e Roma, eratou marau vakalevu o Akuila, Pirisila kei Fipi ni cavuti na yacadratou.\n^ para. 57 IVAKAMACALA NI IYALOYALO: E vukei luvena yalewa e dua na tina me vakavinavinakataka na nona ivakaraitaki vinaka e dua na tacida yalewa itabaqase.\niMeli iMeli Vuna Meda Dau Vakavinavinaka Kina\nMo Yalodina Tiko Ga!\nVakasaqara na Yalomalumalumu Qai Vakamarautaki Jiova\nLoloma kei na Lewadodonu e Isireli Makawa\nITALANOA NI NONA BULA Au Toso ena Veituberi Vakayalo Niu se Gone\nText Sala me download kina na ka e tabaki NA VALE NI VAKATAWA (ITABATABA E VULICI) Feperueri 2019\niMeli iMeli NA VALE NI VAKATAWA (ITABATABA E VULICI) Feperueri 2019\nNA VALE NI VAKATAWA (ITABATABA E VULICI) Feperueri 2019


Na Kedra I Wiliwili, chapter 24 of the Fijian Bible - with audio narration\nIa ni sa raica o Pelami ni sa vinaka vei Jiova na nona vakalouvinakataki o Isireli, sa sega ni qai lako tale e na so na gauna, me vakasaqara me vakayagataka na vakadraunikau, a sa vagolea na matana me donuya na vanua liwa.\n2 A sa rai yani o Pelami ka raici ira na Isireli ni ra sa tuvani tu me vaka na nodra dui yavusa; sa lako mai vei koya na Yalo ni Kalou.\n3 Sa lagata o koya na nona vosa vakaibalebale ka vaka; "Na domo ni vosa i Pelami na luvei Piori, Na domo ni vosa ni tamata sa tadola na matana,\n4 Na domo ni vosa i koya e sa rogoca na vosa ni Kalou O koya e raica na raivotu i Koya na Kaukauwa. O koya e bale sobu, ka sa tadola tu na yaloka ni matana:\n5 "Sa totoka vakaidina na nomui tikotiko, o iko Jekope!\n6 E vaka na veibuca e dodo yani E vaka na veiwere e bati ni uciwai, E vaka na kau ni wai gaga ka teivaki mai vei Jiova. Ka vaka na sitari e na bati ni wai.\n7 E na sova mai na wai e na nona vokete Kei na sorena e na tiko e na veiwai lelevu "Na nona tui e na cecere mai vei Ekaki Kei na nona matanitu e na vakalevulevui.\n8 "Na Kalou e kauti koya tani mai Ijipita E tiko vua na kaukauwa e vaka e dua na bulumakau kila; E na tilomi ira na veimatanitu, ka ra a kena meca; Ka na cokabasikataki ira e na nona dakai titi.\n9 'E cuva sobu, e davo sobu me vaka e dua na laione; Ka vaka na laione me na vakayadrati koya?' "Sa kalouvinaka o koya sa vakalouvinakataki iko, Ka me cudruvi o koya sa via vosa cudrutaki iko."\n10 Sa qai waqa mai na cudru i Pelaki vei Pelami, a sa tavia vata na ligana; Sa qai tukuna o Pelaki vei Pelami "Au a kacivi iko mo vosacudrutaki ira na meca, ia raica, o sa qai vosavakalouvinakataki ira vakatolu na gauna me ra vuavuai vinaka sara ka vutuniyau!\n11 "Ia oqo, mo cici kina nomu vanua, au a tukuna ni'u na dokai iko vakalevu, ka raica, o Jiova e sa tarovi iko mo dokai."\n12 Sa qai tukuna o Pelami vei Pelaki, "Au a sega tale beka ga ni vosa vei iratou na nomui talaki o talai iratou mai vei au, ka vaka,\n13 'Kevaka me ya solia vei au o Pelaki na nona vale ka sinai tu e na siliva kei na koula, e na sega ni rawa vei au me'u sivita na Vosa ni Kalou, me'u cakava na ka vinaka se na ka ca e na noqu lewa ga'?\n14 "Ia oqo, au sa na lako vakaidina vei ira na wekaqu, Mo lako mai, me'u na vakasalataki iko rawa e na veika era na cakava o ira na tamata oqo kivei ira na nomu tamata e na veisiga mai muri."\n15 Sa qai laveta cake o koya na nona vosa vakaibalebale ka vaka: "Na vosa i Pelami na luvei Piori Na vosa ni tamata e rai tu na matana;\n16 Na domo i koya sa rogoca na vosa i Jiova ka kilai Koya deivaki o Koya sa Cecere Sara Ka raica na raivotui Koya sa Kaukauwa, A sa dabe sobu i ra, ka tadola vinaka tu na matana:\n17 "Au sa raici Koya, ia ka sega ga e na gauna oqo Au sa raici Koya, ka sega ni voleka sara; Ena lako mai vei Jekope e dua na Kalokalo; E dua na i Titoko e na cadra mai vei Isireli, Ka na yavita na veiyalayala i Moape E na qai vaqeavutaki ira kece na luve ni dauvakacaca.\n18 "Ena qai taukeni o Itomi o Sia, na nona meca, e na taukeni talega Ia o Isireli e na qai cakacaka e na qaqa.\n19 Mai vei Jekope e na duri mai e dua me vakatulewa Ka na vaqeavutaka nai vovo ni koro."\n20 Sa qai vuki me raici Amaleki, sa taura cake nona vakaibalebale ka vaka: "O Amaleki e ya liu mai vei ira na veimatanitu, Ia e na qai i otioti duadua me yacova ni sa vakarusai."\n21 Sa qai raici ira na Kenaiti, ka taura cake na nona vakaibalebale ka vaka: "E dei na nomu i tikotiko ka sa viritu e na uluvatu na nomu sova;\n22 Ia o Kaini ena vakamai Na cava na kena dede me qai kauti iko vakavesu o Asuri?"\n23 Sa qai laveta cake na nona vosa vakaibalebale ka tukuna: "Ulei! o cei e na bula rawa ni sa vakayaco ka na Kalou?\n24 Era na lako mai na waqa mai na veibaravi mai Saipurusi, Ka ra na vakararawataki Asuri kei Iperi talega, Ka na yaco talega vei Amaleki, me yacova sara ni sa vakarusai."\n25 A sa qai tucake o Pelami me biubiu e keya ka lesu tale yani ki nona vanua; ka sa lako talega e na nona sala o Pelaki.


The Fiji Times » Vunivanua kei Tui Nubu\nVunivanua kei Tui Nubu\nE TOMANA ko Alusio Sovita Tuivolivoli na nona i tukutuku me baleti Vunivanua kei Tui Nubu, ni sa yaco na i lakolako ki Taveuni ka sa lutu na lutu ka toso na kena vo.\nRau sa veitomani voli ga kei Tuiwai kei na lewe ni lakolako ena tawa vanua ka sa kau tale tikoga na senikau e a tei toka e Uluiqalau e Sawani me sa kau voli e na i lakolako ka sa dewa ki Taveuni.\nE keri sa qai tukuna o Vunivanua vei Tuiwai me sa kau cake ki na ulunivanua cere ka toka e Taveuni.\n?Rau sa qai vakayacana me sa yaca ni ulunivanua ko ya o Uluiqalau,? e kaya o koya.\nE kaya o Sovita na nona gole ko Vunivanua e la?ki tawa kina na veivanua vaka Vuna, ki na Yatu Lau ka suka lesu tale mai ki na vanua ko Vuna.\nIa, me da suka lesu tale ka kaya o koya ni na gadreva me na vakamatatataka mada na i lakolako mai nei Lutunasobasoba.\n?O Lutunasobaosba e vakarorogo ki vei Vunivanua me vaka na veitalai e a vakayacorik i vua me kauti rau na Ciri.\n?E na nona lesu mai ko ya e a dua na kawa tamata e a kauta mai Aferika ka oka kina o Degei.\n?Era vodo mai e na waqa na Keva, Maopa. na Rogovoka ka ra tadu kece mai ki na vanua ko Vuda.?\nE kuria ka kaya ni lewe levu era kaya ni luvei Lutunasobasoba ulumatua o Rokomoutu.\n?Na luvei Lutunasobasoba e qase duadua o Nakalou.\n?Nakalou o koya e kena i cavuti tiko nikua vakaturaga ki Navatulevu vua na Turaga na Tui Nadi.\n?Na turaga oqo e sega ni kilai tu vakaivola ni oqo na ulumatua nei Lutunasobasoba,? e kuria o Sovita.\nE kaya o koya ni kilai tu vakaivola nikua ni ulumatua nei Lutunasobaosba o Rokomoutu.\nTomanaka ka kaya ni sa tekivu me sa biu mai o Vuda me sa toso nai lakolako ni tawana vanua e na loma ni vanua e sa qai kaciv iratou na luvena o Lutunasobasoba e na dua na siga me sa vosa vakalougatataki iratou ni se bera ni mai mate.\nNi sa mai vosa vakalougataki iratou oti kina na luvena ni ratou na ka?ki veiliutaki e na veivnaua e ratou na dui la?ki vakaitikotiko kina, e sa qai vakacegu yani. Tukuni ni Turaga oqo na vanua e mai maroroi kina na yagona e davo koto e na dela ni dua na tokaitua ka vakababa e na vanua o Magodro s ena koro o Bukuya e na colo kei Ba.\nSa bulu oti sa tomani sara na i tosotoso me ratou sa yacova yani na vanua ka vakatokai tiko nikua o Ucunivanua e Verata. E kaya o Sovita ni vanua talega oqo e na nodra i tikotiko na Gone Turaga na Ratu, ka sa mai yaco kina me ratou sa na valataka o cei vei iratou me taurana i tutu vaka Turaga.\nIa, e dua bulu ga na luvei Lutunasobaosba yalewa ka yacana o Buisavulu ka mani la?ki vakaitikotiko e Bureta e Ovalau.\nE kea, e tomana o Sovita ka kaya ni a vakaluveni kina ka dua na luvena ka yacana o Vaula.\n?A mani kerekere kina o Buisavulu vei iratou na ganena ke rawa ni bau la?ki vakaitavi talega na vugodratou oqo e na veitau cici ka me na vakayacori e na baravi ka yacana o Walu me kena i sosomi e na kena valataki na i tutu vakaturaga ,? e kuria.\n?Ia, au vinakata me?u vakamatatataka e ke ni a qaqa ena veitau cici oqo na luvei Lutunasobaosba ka gone duadua o Tuivanuakula.?\nE kaya o Sovita na nona sa qaqa e na veitau cici oqo esa qai solia vua na tolu na nona i cocovi.\nNa i matai e tolu na vudi dreu; Kena i karua e tolu na dairo; Kena i katolu na i tutu vakaturaga ka tiko kina na qaqa kei na cecere e na vanua vaka Verata sa i koya na Vu ni Sau.\nNa gauna e sa soli kina vei Tuivanuakula na i cocovi oqo, e ratou sa qai vakasalataki koya na dau veiqaravi e kea me dro sara vakayawa de ratou na qai vakacalakataki koya na tuakana.\nSa qai nanuma o koya me sa dreo ka qai cavuta o koya e dua na vu ni sinu me nonai titoko me vaka era dau vakayacora na qassew na gauna e liu kevaka e dau balavu na i lakolako era mua tiko kina. A qai dro cake ki na vanua tikoga e ratou muria sobu yani.\n?Sa qai la?ki cegu toka e na dua na vanua ka vakatokai tiko nikua o Vanuakula, ka sa tiko nikua e na vanua vaka Naitasiri.\n?Oti sa qai siro sobu tale yani kina vanua e sa vakatokai tiko nikua o Rakiraki.\n?Sa yaco ki Rakiraki sa qai muruka toka e kea e dua na vu ni sau ka sa qai vakatoka me sa toka e kea na turaga na Gone Sau.\nSa musuka oti e kea e dua na Vu ni Sau sa qai takso lesu tale ki cake ena vanua era a tiko kina e liu na nodra qase ka la?ki buluta toka e kea na veimama ni kena dairo kei na vudi dreu.\nSa qai vakatoka o koya na delana ko ya me delana ni Veiyala.\nNa vanua e veiyala kina na vanua Vaka Naitasiri, vanua vaka Namosi, vanua vaka Tailevu, vanua vaka Navosa. Ia, na delana talega ko ya e qai mai tekia kina na nona i titoko na vu ni sinu ka kena i vakadei me bula tiko mai na gauna ko ya me yacova mai nikua.\n?Sega tale ni dua na vu ni sinu e bula kina , sa i koya ga na nona i titoko,? e kaya o Sovita.\nSa na mai yala toka mada e keri ka na qai kuri tale yani.


Era Vakamua Vakacava na Noda Bula na Veika Bula Vakayalo? | Kaya na iVolatabu\nEra Vakamua Vakacava na Noda Bula na Veika Bula Vakayalo?\nEra dau vukei keda na agilosi?\nSala cava e rawa nira vakamua kina na noda bula na yalo velavela?\nMeda rerevaki ira na yalo velavela?\n1.Na cava meda saga kina meda kilai ira na agilosi?\nEDA na kila vinaka e dua ke da saga meda kila eso na ka me baleta na nona vuvale. E vaka kina na noda saga meda kila na Kalou o Jiova. Ena rawarawa na noda kilai koya ke da kila eso na ka me baleti ira na lewe ni nona vuvale vakalomalagi—o ira na agilosi. Na iVolatabu e vakatokai ira na agilosi mera “luve ni Kalou.” (Jope 38:7) Ia na cava na nodra itavi ena vakayacori ni inaki ni Kalou? Era bau vakaitavi ena veika e vauca na noda bula na tamata? Vakacava, e vakamua na nomu bula na veika era vakayacora na agilosi? Ke vaka kina, ena sala cava?\n2. Era vu mai vei na agilosi, e vica na kedra iwiliwili?\n2 Levu sara na vanua ena iVolatabu era cavuti kina na agilosi. Meda dikeva mada e vica qo meda kila kina e levu tale na ka me baleti ira. Era vu mai vei na agilosi? E kaya na Kolosa 1:16: “E vakaitavi o koya [o Jisu Karisito] ena buli ni ka kece tale eso mai lomalagi kei vuravura.” O ira gona na ka bula vakayalo kece era vakatokai na agilosi e buli ira yadua sara ga na Kalou o Jiova, ena nona vakayagataki Luvena ulumatua. E vica na kedra iwiliwili na agilosi? Na iVolatabu e vakaraitaka nira a buli e vicanadrau na milioni na agilosi era ibulibuli kaukaua kece.—Same 103:20; Vakatakila 5:11.\n3. Na cava eda vulica ena Jope 38:4-7 me baleti ira na agilosi?\n3 E kaya na Vosa ni Kalou na iVolatabu ni gauna e tauyavutaki kina o vuravura, era “tekivu kaila ena vakasausau o ira kece na luve ni Kalou.” (Jope 38:4-7) O koya gona, era buli makawa sara na agilosi ni bera nida buli na tamata, ni bera tale ga ni buli na vuravura. E macala tale ga ena tikinivolatabu qo nira dau vakila na ka na agilosi, ni kaya nira “kaila vata ena marau.” Dikeva nira a kaila ra qai sere vata ena reki “o ira kece na luve ni Kalou.” Ena gauna oya, o ira kece na agilosi era a lewe ni dua na vuvale duavata, ra qai qaravi Jiova ena yalodina.\nVEITOKONI KEI NA VEITAQOMAKI NI AGILOSI\n4. E vakaraitaka vakacava na iVolatabu ni o ira na agilosi yalodina era kauaitaki keda dina na tamata?\n4 Tekivu mai na buli ni imatai ni tamata me yacova mai qo, sa tubu tiko ga na keda iwiliwili na lewe i vuravura. Ena gauna kece qo, era dau kauaitaki keda voli mai na agilosi yalodina, era kauaitaka tale tiko ga na vakayacori ni inaki ni Kalou. (Vosa Vakaibalebale 8:30, 31; 1 Pita 1:11, 12) Ia ni toso na gauna, era raica na agilosi ni iwase levu ga ni kawatamata era sega ni via qaravi koya na Kalou dauloloma a buli ira. Sega ni vakabekataki ni qo e vakararawataki ira vakalevu na agilosi yalodina. Ia ni dua mada ga na tamata e lesu vei Jiova, dua na ka ‘nodra marau na agilosi.’ (Luke 15:10) Macala e ke nira dau kauai vakalevu na agilosi ena veika e yaco vei ira na tamata ni Kalou. Sa rauta me dau talai ira na agilosi o Jiova mera vakaukauataki ira na nona tamata yalodina e vuravura, mera taqomaki ira tale ga. (Wilika Iperiu 1:7, 14.) Dikeva mada eso na kena ivakaraitaki.\n“E tala mai na noqu Kalou na nona agilosi me sogota na gusudra na laione.”—Taniela 6:22\n5. iTukutuku cava soti ena iVolatabu e vakaraitaka na nodra veitokoni na agilosi?\n5 Ni sa voleka ni rusa na koro o Sotoma kei Komora, erau mai vukei koya na turaga yalodina o Loti e rua na agilosi. Rau kauti koya kei rau na luvena ina saula ni koro, ratou mani bula kina. (Vakatekivu 19:15, 16) Dua tale na gauna e muri a biu ina qara ni laione na parofita o Taniela, ia era sega ni cakava vua e dua na ka na laione. E kaya o koya: “E tala mai na noqu Kalou na nona agilosi me sogota na gusudra na laione.” (Taniela 6:22) A sereki Pita mai valeniveivesu e dua na agilosi ena imatai ni senitiuri G.V. (Cakacaka 12:6-11) Era a vakayaloqaqataki Jisu tale ga na agilosi ena itekitekivu ni nona cakacaka vakaitalatala e vuravura. (Marika 1:13) Ena gauna mada ga sa voleka kina ni mate o Jisu a rairai mai vua e dua na agilosi “me vakaukauataki koya.” (Luke 22:43) Macala ga ni a veivakacegui dina vei Jisu na nodra veitokoni na agilosi ena gauna bibi ruarua ya!\n6. (a) Era taqomaki ira vakacava na tamata ni Kalou nikua na agilosi? (b) Taro cava eda na veivosakitaka qo?\n6 Era sa sega ni rairai tale mai na agilosi kaukaua ni Kalou ena gauna qo. Ia era se taqomaki ira tiko ga na tamata ni Kalou, vakauasivi mai na veika e rawa ni vakaleqai ira vakayalo. E kaya na iVolatabu: “Na agilosi i Jiova e keba wavoliti ira na rerevaki koya tiko, qai dau vakabulai ira.” (Same 34:7) Na cava e veivakacegui kina na veivosa qori? Baleta nira tiko na yalo velavela rerevaki era via vakarusai keda! O cei o ira qo? Era lako mai vei? Sala cava era via vakaleqai keda kina? Meda sauma e vica na taro qo, meda raica tale mada na ka e yaco ena itekitekivu ni bula ni kawatamata.\nKABULA VAKAYALO ERA KEDA MECA\n7. Sa vakacava na mana ni nona saga o Setani me vakamuai ira tani na tamata mera kua ni qarava na Kalou?\n7 Eda sa raica ena Wase 3 ni ivola qo ni dua vei ira na agilosi a vinakata me veiliutaki, qo e vakavuna sara nona tusaqata na Kalou. E muri e vakatokai na agilosi qo me o Setani na Tevoro. (Vakatakila 12:9) Ena loma ni 1,600 na yabaki me tekivu mai na gauna a vakacalai Ivi kina o Setani, sa mana na nona sasaga ni sa voleka ni vakamuai ira tani na tamata kece mera kua ni qarava na Kalou, vakavo ga e vica na tamata yalodina me vakataki Epeli, Inoki, kei Noa.—Iperiu 11:4, 5, 7.\n8. (a) Era vuki vakacava eso na agilosi mera timoni? (b) Era qai bula vakacava ena Waluvu ena siga i Noa na timoni?\n8 Eso tale na agilosi era vakanadakui Jiova donuya na gauna e bula voli kina o Noa. O ira na agilosi qo era biuta na nodra itikotiko mai lomalagi ra qai mai liatamata e vuravura. Ena vuku ni cava? E kaya na Vakatekivu 6:2: “Era raica na luve ni Kalou dina na totoka ni kedra irairai na luvedra yalewa na tamata. Era taura me watidra o koya ga era digitaka.” Ia e sega ni vakalaiva o Jiova mera veivakaleqai tiko ga na agilosi qo. Mani kauta mai e dua na waluvu e roboti vuravura. Na waluvu qo era vakarusai kece kina na tamata ca, ra qai bula ga o ira na yalodina tiko vua na Kalou. (Vakatekivu 7:17, 23) Era bula ga na agilosi talaidredre se na timoni ena nodra biuta na yagodra vakatamata ra qai lesu i lomalagi ena yago vakayalo. Era sa lai tovata kei na Tevoro, mani yaco kina o koya me “nodra iliuliu na timoni.”—Maciu 9:34.\n9. (a) Na cava e yacovi ira na timoni nira lesu i lomalagi? (b) Na cava eda na dikeva qo me baleti ira na timoni?\n9 Nira lesu i lomalagi na agilosi talaidredre, sa sega tale nira lewe ni vuvale ni Kalou, me vakataki koya ga na nodra iliuliu o Setani. (2 Pita 2:4) Sa sega ni rawa nira liatamata ena gauna qo, ia se rawa tiko ga nira vakacalai keda na tamata. Nira tokoni Setani na timoni qo, e rawa kina vua me ‘vakacala na vuravura taucoko.’ (Vakatakila 12:9; 1 Joni 5:19) Ia era cakava vakacava qo? Era vakayagataka na timoni e levu sara na ivadi mera veivakacalai kina. (Wilika 2 Korinica 2:11.) Meda dikeva mada eso na nodra ivadi.\nNODRA VEIVAKACALAI NA TIMONI\n10. Na cava na vakatevoro?\n10 Era dau vakayagataka na timoni na vakatevoro mera veivakacalai kina. E okati ena vakatevoro na nona vakaitavi e dua ena ka vakatimoni, se nona lako me raici ira na dau vakacuru, dau vakadraunikau, kei na so tale. E kaya na iVolatabu ni vakatevoro se na cakaisausau e ivalavala ca bibi, eda vakasalataki kina meda kua sara ni siova. (Kalatia 5:19-21) Era vakayagataka na timoni na vakatevoro mera bacani keda kina, me vaka ga na nona vakayagataka na baca na dausiwa me rawa ika kina. Ena duidui na baca e vakayagataka e dua na dausiwa, me vakatau ena mataqali ika e via siwata. Era vakayagataka tale ga na yalo velavela e levu na mataqali vakatevoro, ia e nodra inaki tiko ga mera vakacalai ira kina na veimataqali tamata kece.\n11. Na cava na rairai, na cava meda kua ni siova kina?\n11 Dua na mataqali baca era vakayagataka na timoni na rairai. Na cava mada na rairai? Qo na kena sagai me kilai na ka vuni se na ka e se bera ni yaco. Eso na kena mataqali e vakatokai na tuvaimau, na yarasasa, na nodra lakovi na daukilakila, dauvagunu, na kena dau sagai me vakaibalebaletaki na tadra, na vakaibalebaletaki ni laini ena qeteqete ni liga, kei na raici ni horoscope. Era nanuma e levu ni sega ni dua na ca ni rairai se noda lakovi ira na daurairai, ia e vakaraitaka na iVolatabu nira cakacaka vata sara vakavoleka na daurairai kei ira na yalo velavela. Me kena ivakaraitaki, na Cakacaka 16:16-18 e vakamacalataka e dua na goneyalewa “daurairai e curumi timoni” e rawa ni tukuna na ka se bera ni yaco. Ia e mudu vakadua ni vakasavi tani vua na timoni.\nLevu sara na sala era veivakacalai kina na timoni\n12. Na cava e rerevaki kina na nona saga e dua me veivosaki kei ira na mate?\n12 E dua tale na sala era veivakacalai kina na timoni oya na nodra dau uqeti ira e levu mera veivosaki kei ira na mate. O ira era lolositaka tiko na nona takali e dua na wekadra voleka e rawarawa sara mera vakacalai ena ka e vauca na kedra ituvaki na mate. Rawa sara me vosa mai e dua na daurairai se dua na dauvakacuru me vaka sara ga e vosa tiko o koya e sa mate, vakaraitaka tale ga mai eso na itukutuku e kila dina tiko o koya sa mate oya. Qo e vakavuna mera vakabauta e levu nira bula dina tiko na mate, qai dua na sala mera vakacegui kina na lolosi oya mera veivosaki kei ira. Ia na vakacegu era qara qo e sega ni vakacegu dina, e rawa ga ni kauta tale mai vei ira na leqa. Ena vuku ni cava? Baleta ni rawa vei ira na timoni mera vakatotomuria na domo i koya e sa mate, mera vakaraitaka tale ga vei ira na daurairai se dauvakacuru eso na itukutuku me baleti koya e sa mate. (1 Samuela 28:3-19) Kena ikuri, eda vulica ena Wase 6 ni o ira na mate era sega tale ni bula tiko. (Same 115:17) Ke dua gona e “dau vakatarogi ira na mate” e sa coko sara tiko ga ena nodra veivakacalai na timoni, e veisaqasaqa tale ga kei na loma ni Kalou na ka e cakava. (Wilika Vakarua 18:10, 11; Aisea 8:19) O koya gona, e bibi meda kua sara ni siova na baca rerevaki qo era vakayagataka tiko na timoni.\n13. Na cava e sa yaco vei ira e levu era a dau rerevaki ira na timoni?\n13 Era sega ni veivakacalai wale ga na yalo velavela, era dau veivakarerei tale ga. E kila vinaka o Setani kei ira nona timoni ni “sa lekaleka” na gauna e vo vei ira ni bera nira vesu. Oya na vuna era sa soli isele tiko kina ena gauna qo. (Vakatakila 12:12, 17) Ia e dreve ga na nodra sasaga ni levu na tamata nikua era sa sega tale ni rerevaki ira na yalo velavela me vaka e liu. E yaco vakacava qo? Na cava e rawa ni cakava e dua ke coko tu ena qaravi tevoro?\nSALA MEDA VORATI IRA KINA NA YALO VELAVELA\n14. Na cava meda cakava meda galala kina mai na nodra ivesu na yalo velavela, me vaka era cakava na lotu vaKarisito mai Efeso ena imatai ni senitiuri?\n14 E tukuna na iVolatabu na ka meda cakava meda vorati ira kina na yalo velavela, meda tagutuva tale ga kina na noda veivosaki kei ira. Vakasamataka mada na nodra ivakaraitaki na lotu vaKarisito ena koro o Efeso ena imatai ni senitiuri. Eso vei ira era dau vakatevoro ni bera nira tavuki mera lotu vaKarisito. Nira sa vakatulewataka mera sa biuta na vakatevoro, na cava era qai cakava? E kaya na iVolatabu: “E levu sara ga na daucakaisausau era kauta yani na nodra ivola ra qai lai vakama e matadra kece.” (Cakacaka 19:19) Na ka era cakava na lotu vaKarisito era se qai tavuki ena gauna ya e ka ni vuli sara ga vei ira na vinakata mera vorati ira na yalo velavela ena gauna qo. O ira na via qaravi Jiova e dodonu mera vakarusa na veika vakatevoro e tu vei ira. Qo e okati kina na kena veimataqali ivola, iyaloyalo, itaba, kei na ivakatagi era uqeta se bukana na qaravi tevoro. E okati tale ga eke na itaube, qato, kei na veika eso e dau daramaki me itataqomaki mai na ca.—1 Korinica 10:21.\n15. Na cava meda cakava meda vorati ira kina na yalo velavela?\n15 Oti e vica na yabaki na nodra vakarusa na lotu vaKarisito mai Efeso na nodra ivola ni cakaisausau, e qai vola vei ira na yapositolo o Paula: “Eda veivala kei ira . . . na yalo ca tawarairai.” (Efeso 6:12) O koya gona, era se sega ga ni cegu na timoni. Era sasaga tiko ga. Na cava tale mera cakava na lotu vaKarisito mai Efeso? E kaya o Paula: “Na kena e bibi duadua, moni taura na isasabai levu ni vakabauta, moni bokoca kina na gasau waqa kece i koya na vunica [o Setani].” (Efeso 6:16) Ena rawarawa na noda vorati ira na yalo velavela ke qaqaco vinaka na noda vakabauta, ni qori sara ga na noda isasabai.—Maciu 17:20.\n16 Na cava gona meda cakava me qaqaco kina noda vakabauta? Ena noda dau vulica na iVolatabu. Na kaukaua ni dua na baivatu cecere e vakatau ena kaukaua ni kena yavu. E vaka kina na noda vakabauta. Na qaqaco ni noda vakabauta e vakatau sara ga ena kaukaua ni kena yavu, oya na noda kila vinaka na Vosa ni Kalou, na iVolatabu. Ena dei noda vakabauta nida wilika qai vulica e veisiga. Na vakabauta va qo ena vaka na baivatu cecere ni na taqomaki keda mai na nodra sasaga na yalo velavela.—1 Joni 5:5.\n17. Na cava tale meda cakava meda vorati ira kina na yalo velavela?\n17 Na cava tale e bibi mera cakava na lotu vaKarisito mai Efeso? E dodonu mera na qaqarauni nira bula tiko ena dua na koro e sa tiki tu ni kena bula na qaravi tevoro. Oya na vuna e kaya kina vei ira o Paula: “Moni dau kerea na veidusimaki ni yalo tabu ena ituvaki kece ga oni cabora kina na veimataqali masu kei na kerekere.” (Efeso 6:18) Sa sinai o vuravura nikua ena veika vakatevoro, o koya gona, e bibi tale ga meda dau masuti Jiova me taqomaki keda, mera kua kina ni rawai keda na yalo velavela. Kua ni guilecava ni bibi tale ga meda dau vakayagataka na yaca i Jiova ena noda masu. (Wilika Vosa Vakaibalebale 18:10.) O koya gona, e kilikili meda masuti Jiova tiko ga vagumatua me ‘vakabulai keda mai vua na vunica,’ o Setani na Tevoro. (Maciu 6:13) Ena rogoca dina ga o Jiova na masu vagumatua va ya.—Same 145:19.\n18, 19. (a) Na cava eda nuidei kina nida na qaqa ena noda vorati ira na yalo velavela? (b) Na taro cava ena dikevi ena wase e tarava?\n18 E rawa nira vakaleqai keda na timoni, ia eda na sega ni domobulataki ira ke da vorata na Tevoro da qai toro voleka vua na Kalou ena noda cakava na lomana. (Wilika Jemesa 4:7, 8.) E vakaiyalayala na nodra kaukaua na yalo velavela. Era a totogitaki ena siga i Noa. Ena dua na gauna sa tu qo e matada ena tau vei ira na iotioti ni kedra itotogi. (Juta 6) Kua ni guilecava nira na taqomaki keda tale ga na agilosi kaukaua i Jiova. (2 Tui 6:15-17) O ira na agilosi qo era kauaitaki keda vakalevu, era vinakata meda qaqa ena noda vorati ira na yalo velavela. E vaka sara ga era kailavaki keda tiko mai ena noda vakaitavi tiko ena veitaucici vakayalo. O koya gona, meda toro voleka tiko ga vei Jiova kei na nona vuvale era lewena na ka bula vakayalo yalodina. Meda qarauni keda ena veimataqali ka vakatevoro kece, da qai saga e veigauna meda muria na ivakasala ena Vosa ni Kalou. (1 Pita 5:6, 7; 2 Pita 2:9) Sa na rawa nida nuidei nida na qaqa ena noda vala kei ira na yalo velavela.\n19 Ia na cava e vakalaiva tiko ga kina o Jiova mera bula voli na yalo velavela, meda vakila tale tiko ga na tamata e levu sara na ka rarawa? Na taro qo ena dikevi ena wase e tarava.\nSALA MO VORATI IRA KINA NA YALO VELAVELA\nVakarusa na iyaya ni qaravi tevoro era se tu vei iko\nVulica na iVolatabu\nMasu vua na Kalou\nO ira na agilosi yalodina era dau vukei ira na qaravi Jiova voli.—Iperiu 1:7, 14.\nO Setani kei ira nona timoni era veivakacalai tiko, era saga tale tiko ga meda vakanadakuya na Kalou.—Vakatakila 12:9.\nKe o cakava na loma ni Kalou o qai vorata na Tevoro, ena dro tani vei iko o koya.—Jemesa 4:7, 8.\nEra Vakamua Vakacava Noda Bula na Veika Bula Vakayalo? (Wase 1)\nEra Vakamua Vakacava na Noda Bula na Veika Bula Vakayalo (Wase 2)\niMeli iMeli Era Vakamua Vakacava na Noda Bula na Veika Bula Vakayalo?


Lomana Vakacava na Kalou ena Lomamu Taucoko (Maciu 22:37) | Kaya na iVolatabu\nTiko ga ena Loloma ni Kalou\nEda na vakaraitaka vakacava nida lomana na Kalou?\nCava meda cakava meda ‘tiko ga kina ena loloma ni Kalou’?\nEna vakalougatataki keda vakacava o Jiova ke da tiko ga ena nona loloma?\nVakacava ena nomu idrodro o Jiova ena gauna ca qo?\n1, 2. Na cava noda idrodro nikua?\nKAYA mada ke o lako voli e gaunisala o qai donumaka e dua na draki ca levu. Sa tekivu me vakaturubuto na lomalagi. E lidi na yaseyase, sega ni dede sa vadugu na kurukuru qai muria mai na uca bi kei na bula ni cagi. Sega ni bera nomu vaqara e dua na vanua mo dro kina. Dua na ka na nomu marau ni o raica e batinisala e dua na vanua mo lai vakaruru kina, e mamaca, o kila ni o na taqomaki.\n2 O vuravura nikua sa sotava tu e dua na draki ca levu. Sa qai torosobu ga na ivakarau ni bula. Ia e tiko e dua na idrodro e rawa nida taqomaki kina. Na idrodro cava qo? Dikeva na ka e kaya na iVolatabu: “Au na kaya vei Jiova: ‘Oni noqu ivakaruru kei na noqu idrodro, noqu Kalou au vakanuinui kina.’”—Same 91:2.\n3. Na cava meda cakava me noda idrodro kina o Jiova?\n3 Vakasamataka mada oya! E rawa ni taqomaki keda na Dauveibuli, o koya na Turaga Cecere ni lomalagi kei na vuravura. E rawa ni maroroi keda baleta ni kaukaua cake sara mai na veika kece e rawa ni vakaleqai keda. Ke da mani vakaleqai, e rawa ni kauta laivi o koya na veika ca kece e salavata mai kei na leqa ya. Na cava meda cakava me noda idrodro kina o Jiova? Dodonu meda vakararavi vua. Kena ikuri, e uqeti keda na Vosa ni Kalou: “Ni tiko ga ena loloma ni Kalou.” (Juta 21) Io, e dodonu meda tiko ga ena loloma ni Kalou, meda dau veivolekati kei na Tamada vakalomalagi. Sa na qai rawa nida lomavakacegu ni na noda idrodro o koya. Ia na cava meda cakava meda veivolekati tiko ga kina kei na Tamada vakalomalagi?\nDOLEA NA LOLOMA NI KALOU\n4, 5. Na cava eso na sala e vakaraitaka kina vei keda o Jiova na nona lomani keda?\n4 Me rawa nida tiko ga ena loloma ni Kalou, e dodonu meda vakavinavinakataka na nona dau lomani keda. Vakasamataka mada eso na idusidusi vakaivolatabu o sa mai vulica ena ivola qo. E bulia na ka kece ga o Jiova qai solia vei keda na vuravura totoka qo me noda itikotiko. Sa vakarautaka vinaka tu e vuravura na kakana, wai, kei na veika kece meda bula kina, wili kina na veimataqali manumanu veivakurabuitaki, kei na totoka ni ituvaki ni vanua nida vakasarava. Ena nona vakavuna na volai ni iVolatabu, e raica me vakatakilai kina na yacana kei na nona itovo. Kena ikuri, e vakaraitaka na nona Vosa ni tala mai vuravura na Luvena lomani, qai vakalaiva me rarawa, me mate tale ga ena vukuda. (Joni 3:16) Ia e yaga vakacava ena noda bula na isolisoli vakayalololoma qo? E yavu sara ga ni noda nuitaka na bula uasivi ena gauna mai muri.\n5 Ia na noda inuinui qo e vakatau tale ga ena dua tale na ka e sa vakayacora na Kalou. Sa vakataudeitaka o Jiova e dua na matanitu vakalomalagi, na Matanitu vakaMesaia. Na matanitu qo ena vakaotia na rarawa kece, qai vukica na vuravura me parataisi. Vakasamataka mada oya! Sa na rawa sara ga nida bula tawamudu e vuravura ena marau kei na vakacegu. (Same 37:29) Ia ni bera mada ga na gauna oya, sa vakarautaka vei keda na Kalou na idusidusi meda muria me vinaka kina na noda bula. Sa dolava tale ga e dua na sala meda veitaratara kina vakarawarawa kei koya, ya ena masu. Qo e vica wale ga na sala e vakaraitaka kina o Jiova na nona lomana na kawatamata, kei na nona lomani iko sara ga.\n6. O na dolea vakacava na nona lomani iko o Jiova?\n6 Qo na taro e bibi mo vakasamataka: Au na dolea vakacava na loloma i Jiova? Era na kaya e levu, “Au na lomani koya.” Vakacava o iko? A kaya o Jisu ni qo na ivunau levu duadua: “Mo lomani Jiova na nomu Kalou ena lomamu taucoko, ena nomu vinaka taucoko, kei na nomu vakasama taucoko.” (Maciu 22:37) E levu sara na vuna e dodonu kina mo lomana na Kalou o Jiova. Vakacava e vinaka meda vakila wale ga nida lomani Jiova ena lomada taucoko, noda vinaka taucoko, kei na noda vakasama taucoko?\n7. Sa veirauti beka ga na nomu vakila ni o lomana na Kalou? Vakamacalataka.\n7 Me vaka e vakamacalataki ena iVolatabu, na loloma eda vakila e lomada e itekitekivu ga ni noda lomana na Kalou. Kena ivakaraitaki, e bibi na sore ni yapolo, baleta ke sega na sorena ena sega ni tubu na vu ni yapolo, ena sega tale ga na yapolo. Ia ke o vinakata na yapolo, o na vinakata beka me soli ga vei iko na sorena? Sega! Na loloma eda vakila e lomada e vaka sara ga na sore ni yapolo. E itekitekivu ga ni noda lomani Jiova. E kaya na iVolatabu: “Qo na ibalebale ni noda lomana na Kalou, meda muria na nona ivunau, ia e sega ni icolacola bibi na nona ivunau.” (1 Joni 5:3) Ena qai kilai dina ga na noda lomana na Kalou ke da vakaraitaka sara ga ena ka eda cakava.—Wilika Maciu 7:16-20.\n8, 9. Eda na vakaraitaka vakacava na noda loloma kei na noda vakavinavinaka vua na Kalou?\n8 Ena laurai na noda lomana na Kalou ena noda muria na nona ivunau kei na nona veidusimaki. E sega ni dredre meda vakayacora qo. E sega sara ga ni icolacola bibi na noda muria na ivunau ni Kalou, kena veibasai ga ni vakarautaka o Jiova na nona ivunau me vakavinakataka noda bula, me vakamarautaki keda, me vakacegui keda tale ga. (Aisea 48:17, 18) Nida muria na veidusimaki i Jiova, eda sa vakaraitaka tiko vua nida vakavinavinakataka na veika kece e vakayacora ena vukuda. Ka ni rarawa ni levu nikua era sega sara ga ni kauaitaka na nona vinaka na Tamada vakalomalagi. Meda kua sara ni va ya, me vakataki ira eso era bula donuya na gauna a tiko voli kina e vuravura o Jisu. E vakabula o Jisu e tini na vukavuka, ia e dua ga e lesu me lai vakavinavinaka vua. (Luke 17:12-17) Sega ni vakabekataki nida na via ucui koya na le dua a vakavinavinaka, sega ni o ratou na le ciwa eratou a sega ni bau kauai!\n9 Ia na cava eso na ivunau ni Kalou e dodonu meda muria? Eda sa veivosakitaka mai eso ena ivola qo, ia meda lesuva mada e vica. Na noda muria na ivunau ni Kalou ena vakaukauataki keda meda tiko ga ena nona loloma.\nTORO VOLEKA TIKO GA VEI JIOVA\n10. Vakamacalataka na vuna e bibi kina meda vakalevutaka tiko ga na noda kilai koya na Kalou.\n10 E bibi meda kilai Jiova vinaka sara ke da vinakata meda toro voleka tiko ga vua. Ena sega ni vakaiyalayala na noda saga tiko ga meda kilai Jiova vinaka. Ke o tiko e tautuba ena dua na bogi batabata sara o qai tatalai toka ena buka, vakacava o na vakalaiva me boko? Sega. O na utura me caudre tiko ga, mo rawa ni katakata kina. Na nomu bula e rawa ni vakatau sara ga ena katakata ni buka! Ena vakasama vata ga qo, ena katakata tiko ga noda lomani Jiova ke da vakaikuritaka tiko ga na noda “kila na ka e baleta na Kalou.”—Vosa Vakaibalebale 2:1-5.\nNa noda lomani Jiova e vaka na buka, ena caudre tiko ga ke uturi tiko\n11. A tarai rau vakacava e rua na tisaipeli na ivakavuvuli i Jisu?\n11 E vinakata o Jisu mera lomani Jiova tiko ga na nona imuri, mera taleitaka tiko ga na Vosa ni Kalou. Ni sa vakaturi o Jisu, e qai vakavulica vei rau e rua na nona tisaipeli eso na parofisai e cavuti ena iVolatabu vakaIperiu era sa vakayacori vua. Na cava e mani yaco kina? Erau qai kaya: “E uqeta sara ga na lomadaru na nona vosa tiko vei kedaru e gaunisala, ni sereka voli na iVolatabu, se vakacava?”—Luke 24:32.\n12, 13. (a) Sa vakacava na nodra lomana na Kalou kei na iVolatabu e levu nikua? (b) Na cava meda cakava me kua ni batabata kina na noda loloma?\n12 Vakacava, o marautaka na gauna o sa mai kila kina na ka dina ena iVolatabu, qai tuburi iko na yalo ni vakavinavinaka? Sega ni vakabekataki ni a yaco qo vei iko, me vaka ga na kena yaco vei ira e levu. Ia sa qai vo me vakabulabulataki tiko ga na yalo ni vakavinavinaka qo, me kua ni seavu. Eda sega ni vinakata meda ucui ira na kai vuravura nikua. E parofisaitaka o Jisu me baleti ira: “Ena batabata na nodra loloma e levu.” (Maciu 24:12) Na cava mo cakava me kua ni batabata kina na nomu lomani Jiova kei na veika dina mai na iVolatabu?\n13 Me kua ni mudu na nomu vulica na veika me baleti Jiova na Kalou kei Jisu Karisito. (Joni 17:3) Dau vakananuma vakatitobu na veika o vulica mai na Vosa ni Kalou, dau tarogi iko: ‘Na cava au vulica eke me baleta na Kalou o Jiova? E uqeti au vakacava na ka au vulica qo meu lomani koya kina e lomaqu taucoko, noqu vinaka taucoko, kei na noqu vakasama taucoko?’ (Wilika 1 Timoci 4:15.) Nida vakananuma na veika qo, ena qai kaukaua cake, titobu tale ga na noda lomani Jiova.\n14. E yaga vakacava na masu me qaqaco tiko ga kina noda lomani Jiova?\n14 E dua tale na sala e rawa ni qaqaco tiko ga kina na nomu lomani Jiova oya mo dau masu. (1 Cesalonaika 5:17) Eda a vulica ena Wase 17 ni masu e dua na isolisoli talei ni Kalou. E dau qaqaco noda veiwekani na tamata nida veivosaki vakalevu. E va tale ga ya na noda veiwekani kei Jiova, ena qaqaco tiko ga ke da dau masu vua. Me kua ni yaco me sa vaka ga e dua na tiki ni itavi na masu—me lakolako me sa lai dua tiko ga na ka eda dau cavuta, me sega ni vu mai lomada na noda masu se me vakaibalebale. E dodonu meda masu vei Jiova me vaka ga na nona vosa tiko e dua na gone vua na tamana dauloloma. E macala nida na vosa ena veidokai, ia eda na talaucaka sara ga na lomada. (Same 62:8) E tiki bibi ni noda sokalou na noda dau vuli iVolatabu vakataki keda kei na noda dau masu mai vu ni lomada, e yaga tale ga ena noda saga meda tiko ga ena loloma ni Kalou.\nMARAUTAKA NOMU QARAVA NA KALOU\n15, 16. Na cava e ka dokai kina meda vakaitavi ena vunautaki ni itukutuku vinaka ni Matanitu ni Kalou?\n15 Na noda vuli vakataki keda kei na noda dau masu e rua na tiki ni sokalou eda na dui cakava vakataki keda. Ia meda raica mada qo e dua na tiki ni noda sokalou eda na vakayacora e matanalevu, na noda tukuna yani na noda vakabauta. O sa bau tukuna eso na ka dina ena iVolatabu vei ira tale eso? Ke vaka kina, o sa vakaitavi tiko ena dua na itavi dokai. (Luke 1:74) Nida tukuna yani na ka dina eda sa vulica me baleti koya na Kalou o Jiova, eda sa vakayacora tiko e dua na ilesilesi bibi a vakacolati vei ira kece na lotu vaKarisito dina—oya na kena vunautaki na itukutuku vinaka ni Matanitu ni Kalou.—Wilika Maciu 24:14; 28:19, 20.\n16 E raica na yapositolo o Paula na nona cakacaka vakaitalatala me ka dokai, e vakatoka sara mada ga me iyau talei. (2 Korinica 4:7) Na nomu tukuna yani na veika e baleti koya na Kalou kei na nona inaki e cakacaka vinaka duadua o rawa ni vakaitavi kina. Cava e tukuni kina ni cakacaka vinaka duadua? Baleta na Turaga eda qarava tiko e turaga vinaka duadua, na cakacaka tale ga e lesia vei keda e uasivi sara na kena yaga. Na nomu vakaitavi ena cakacaka qo, o sa vukei ira tiko na yalomalumalumu dina mera toro voleka vua na Tamada vakalomalagi, mera muria tale ga na sala ena basika ina bula tawamudu! E sega tale ni dua na cakacaka marautaki e rawa ni vakatauvatani kei na cakacaka qo! Kena ikuri, na nomu tukuna yani na veika e baleti Jiova kei na nona Vosa ena vaqaqacotaka nomu vakabauta, ena vakatitobutaka tale ga na nomu lomani koya. E taleitaka tale ga o Jiova na nomu sasaga. (Iperiu 6:10) Na nomu ogaoga tiko ga ena cakacaka qo ena vukei iko mo tiko ga ena loloma ni Kalou.—Wilika 1 Korinica 15:58.\n17. Na cava me kua ni lokuyarataki kina nikua na cakacaka vakaitalatala ni lotu vaKarisito?\n17 E bibi meda kila ni sa lekaleka sara na gauna e vo me vunautaki kina na itukutuku vinaka ni Matanitu ni Kalou. E kaya na iVolatabu: “Mo vunautaka na vosa, kua ni lokuyara.” (2 Timoci 4:2) Na cava me kua ni lokuyarataki kina na cakacaka qo nikua? E kaya na Vosa ni Kalou: “Sa voleka na siga levu i Jiova! Sa voleka, sa kusa sara mai!” (Sefanaia 1:14) Io, sa voleka sara na gauna me sa na tinia kina o Jiova na ituvaki kei vuravura qo. Ni bera ni yaco ya, mera na vakasalataki rawa na lewe i vuravura! E dodonu mera kila ni sa kena gauna sara ga qo mera digitaki Jiova kina me nodra Turaga Cecere. “Ena sega ni bera” na yaco mai ni ivakataotioti—Apakuki 2:3.\n18. Na cava meda qaravi Jiova vata kina kei ira na lotu vaKarisito dina?\n18 E vinakata o Jiova meda qaravi koya vata kei ira na lotu vaKarisito dina. Oya na vuna e kaya kina na nona Vosa: “Meda dau veinanumi nida veivakauqeti ena loloma kei na caka vinaka, meda kua ni biuta na noda soqoni vata me vaka e nodra ivalavala eso, ia meda veivakayaloqaqataki, vakabibi nida raica ni sa voleka mai na siga.” (Iperiu 10:24, 25) Na noda soqoni vata kei ira na noda itokani vakabauta ena soqoni vaKarisito e gauna vinaka meda vakacaucautaki koya kina na noda Kalou, meda qaravi koya tale ga. E gauna tale ga ni noda veivakayaloqaqataki kei na veivakauqeti.\n19. Eda na vaqaqacotaka vakacava na ivau ni veilomani ena ivavakoso vaKarisito?\n19 Nida veimaliwai kei ira era qaravi Jiova, eda vaqaqacotaka na ivau ni veilomani kei na veitokoni ena ivavakoso. E bibi meda raica na veika era vinaka kina na tacida ena ivavakoso, qori tale ga na ka e dau via raica vei keda o Jiova. Kua ni namaka me na vinaka vakaoti na nodra bula na tacimu vakayalo. Nanuma tiko ni o keda kece e duidui na ivakatagedegede ni noda tubu vakayalo, eda dau cala tale ga. (Wilika Kolosa 3:13.) Saga mo kilai ira era lomani Jiova dina, veimaliwai kei ira, o na qai vakila na nomu toso vakayalo. Io, na nomu qaravi Jiova vata kei ira na tacimu vakayalo ena vakaukauataki iko mo tiko ga ena loloma ni Kalou. O Jiova ena vakalougatataki ira era qaravi koya ena yalodina, ra qai tiko ga ena nona loloma. Ena sala cava?\nSAGA MO RAWATA “NA BULA DINA”\n20, 21. Na cava “na bula dina”? Cava e nuinui totoka kina?\n20 Na bula vakacava ena vakalougatataki ira kina na qaravi koya ena yalodina, na Kalou o Jiova? Ni bera ni o sauma, vakasamataka mada na taro qo: Vakacava, o sa vakila tiko na bula dina? Levu era kaya nira vakila na bula dina ni vakacegui nodra gagadre, era qai tiko vinaka. Ia e kaya na iVolatabu ni sega ni dua ena gauna qo e rawa ni kaya ni vakila na bula dina.\nE vinakata o Jiova mo rawata “na bula dina.” Vakacava o iko, o na sasagataka?\n21 E uqeti keda na Vosa ni Kalou meda saga meda ‘taura matua na bula dina.’ (1 Timoci 6:19) Eda kila mai na vosa oya ni “bula dina” e dua na ka eda nuitaka meda rawata ena dua na gauna se bera mai. Io, nida sa bula uasivi, eda na vakila dina na bula, na bula a nakita taumada vei keda na Kalou. Nida sa bulabula vinaka vakayago, eda na marautaka na bula sautu kei na vakacegu ena parataisi e vuravura, eda na qai vakila “na bula dina”—na bula tawamudu. (1 Timoci 6:12) Sa nuinui totoka dina qo se vakaevei?\n22. Na cava mo cakava mo “taura matua kina na bula dina”?\n22 Na cava meda cakava meda “taura matua kina na bula dina”? Ni vakamacalataka tiko qori o Paula, a uqeti ira tale ga na lotu vaKarisito “mera cakava na ka e vinaka, mera vakaitavi vakalevu ena cakacaka yaga.” (1 Timoci 6:18) E vakaraitaka qo ni noda ‘taura matua na bula dina’ e vakatau vakalevu ena noda bulataka na ka dina eda sa vulica mai na iVolatabu. Ia a vakaibalebaletaka beka o Paula ni noda rawata “na bula dina” e vakatau ena levu ni ka vinaka eda cakava? Sega, na bula uasivi ya e rawati ga ena “loloma soli wale ni Kalou.” (Roma 5:15) Ia e marautaka o Jiova me vakaicovitaki ira era qaravi koya ena yalodina. E vinakata mo rawata “na bula dina.” Io, era na bula marau, bula vakacegu ra qai bula tawamudu o ira na tiko ga ena loloma ni Kalou.\n23. Na cava e bibi kina meda tiko ga ena loloma i Jiova?\n23 E bibi meda dui tarogi keda se da qarava tiko na Kalou ena kena iqaraqaravi e cavuti ena iVolatabu se sega? Ke da vakadeitaka e veisiga ni isaunitaro na io, kena ibalebale ni sa mua donu tiko na noda ilakolako. Sa rawa nida nuidei ni noda idrodro o Jiova. Ni sa voleka na ivakataotioti, ena qai dredre ga na ka eda sotava. Ia ena raica o koya meda taqomaki tiko ga na nona tamata yalodina. Ena raica tale ga meda vakabulai ena ituvaki vou kei vuravura sa tu qo e matada. Sega ni vakabekataki nida na marautaka dina na ituvaki vou ya! Eda na marau tale ga nida vakatulewa vinaka ena iotioti ni veisiga qo! O koya gona, ke vinaka na noda vakatulewa ena gauna qo, e rawa nida vakila me tawamudu “na bula dina” a nakita taumada na Kalou o Jiova!\nEda vakaraitaka noda lomana dina na Kalou ena noda muria na nona ivunau kei na nona ivakavuvuli.—1 Joni 5:3.\nEda na tiko ga ena loloma ni Kalou nida vulica na nona Vosa, me vu mai lomada noda masu vei Jiova, vakavulici ira tale eso ena ka e baleti koya, kei na noda sokalou vua ena soqoni vaKarisito.—Maciu 24:14; 28:19, 20; Joni 17:3; 1 Cesalonaika 5:17; Iperiu 10:24, 25.\nO ira na tiko ga ena loloma ni Kalou era na marautaka “na bula dina.”—1 Timoci 6:12, 19; Juta 21.\nTiko ga ena Loloma ni Kalou (Wase 1)\nTiko ga ena Loloma ni Kalou (Wase 2)\niMeli iMeli Tiko ga ena Loloma ni Kalou


Na Duivosavosa—Cava e Kaya na iVolatabu?\nWILIKA ENA VOSA Afrikaans Albanian Amharic Arabic Armenian Azerbaijani Baoule Bislama Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Faroese Finnish Fon French Georgian German Greek Gun Haitian Creole Hebrew Hiligaynon Hungarian Igbo Iloko Indonesian Italian Japanese Kikaonde Kiluba Kinyarwanda Kirghiz Kiribati Kirundi Korean Kwanyama Lingala Lithuanian Luganda Malay Malayalam Maltese Moore Myanmar Ndebele (Zimbabwe) Norwegian Nzema Oromo Ossetian Pangasinan Persian Polish Portuguese (Brazil) Portuguese (Portugal) Punjabi Romanian Russian Sango Serbian (Cyrillic) Serbian (Roman) Setswana Seychelles Creole Shona Sidama Sinhala Slovak Slovenian Spanish Sunda Swahili Swedish Tagalog Telugu Thai Tigrinya Tsonga Turkish Twi Tzotzil Ukrainian Urhobo Uruund Valencian Venda Vietnamese Welsh Xhosa Yoruba Zulu vakaViti\nCava e Kaya na iVolatabu me Baleta na Duivosavosa?\nNa “duivosavosa” e kena ibalebale na nodra vosataka vakacakamana eso na lotu vaKarisito taumada eso na vosa ni bera mada ga nira vulica. (Cakacaka 10:46, New International Version). Era kila vakamatata kina na vakarorogo na ka e tukuna tiko o koya e vosa tiko. (Cakacaka 2:4-8) Na duivosavosa e dua na isolisoli ni yalotabu e vakarautaka na Kalou vei ira eso na lotu vaKarisito ena imatai ni senitiuri.—Iperiu 2:4; 1 Korinica 12:4, 30.\nNa vanua kei na gauna cava e tekivu kina na duivosavosa?\nCava na inaki ni duivosavosa?\nEna tawamudu na vakayagataki ni duivosavosa?\nGauna cava e oti kina na duivosavosa?\nVakacava na duivosavosa nikua?\nEra na kilai vakacava na lotu vaKarisito dina?\nE yaco na imatai ni cakamana qo e Jerusalemi ena mataka ni siga ni soqo vakajiu ena Penitiko 33 G.V. Era soqoni vata tiko e 120 na tisaipeli i Jisu e qai “sobuti ira kece na yalo tabu, era tekivu vosataka na veimataqali vosa.” (Cakacaka 1:15; 2:1-4) E dua na ilawalawa levu “mai na veimatanitu kece e ruku i lomalagi era soqoni vata mai nira rogoci ira na tisaipeli nira vosataka tiko na nodra dui vosa.”—Cakacaka 2:5, 6.\nMe vakadinadinataka ni tokoni ira tiko na lotu vaKarisito na Kalou. Ena veigauna sa sivi e dau vakaraitaka vakacakamana na Kalou eso na ivakatakilakila me vakaraitaka kina nona tokoni ira na nona tamata yalodina me vakataki Mosese. (Lako Yani 4:1-9, 29-31; Tiko Voli Mai na Lekutu 17:10) Qori tale ga na inaki ni duivosavosa, me vakadinadinataki kina na nona tokona na Kalou na ivavakoso vaKarisito se qai tauyavu vou ga. E vola na yapositolo o Paula: “Na duivosavosa gona e sega ni ivakatakilakila vei ira na vakabauta, vei ira ga na sega ni vakabauta.”—1 Korinica 14:22.\nMera vunau sara kina vakavinaka na lotu vaKarisito. O ira na rogoca na nodra vosa na imuri i Karisito ena siga ni Penitiko era kaya: “Eda rogoca nira vunautaka tiko ena noda vosa sara ga na veika vakatubuqoroqoro ni Kalou.” (Cakacaka 2:11) Koya gona, dua tale na inaki bibi ni cakamana qo me rawa nira “vunautaka sara vakavinaka” ra qai “vakavulici ira na lewe ni veivanua kece ga mera tisaipeli” me vaka ga a vakarota o Jisu. (Cakacaka 10:42; Maciu 28:19) O ira na le 3,000 era raica na cakamana ra rogoca tale ga na ivunau qori era qai tisaipeli tale ga ena siga ga oya.—Cakacaka 2:41.\nSega. Na isolisoli kece ni yalotabu, okati kina na duivosavosa, e yalani ga na gauna me vakayagataki kina. A parofisaitaka na iVolatabu: “Na isolisoli ni parofisai ena oti yani, na duivosavosa ena mudu.”—1 Korinica 13:8.\nE dau soli tale ga na isolisoli ni yalotabu vei ira eso na lotu vaKarisito nira tabaki e ligadratou na yapositolo. (Cakacaka 8:18; 10:44-46) O ira na dau ciqoma na isolisoli qori era sega ni rawa ni solia vua e dua tale. (Cakacaka 8:5-7, 14-17) Me kena ivakaraitaki, e rawa ni solia e dua na vakailesilesi ni matanitu na laiseni ni draiva, ia e sega ni vakatarai vakalawa vua na tamata e soli kina me solia vua e dua tale. Koya gona, a oti na vakayagataki ni duivosavosa ena nodratou takali na yapositolo kei ira kece na dau ciqoma tiko na isolisoli qori.\nA rairai oti na vakayagataki ni duivosavosa ena icavacava ni imatai ni senitiuri G.V. Koya gona, e sega ni dua nikua e rawa ni kaya ni tiko vua na kaukauwa ni Kalou me rawa ni vakayagataka kina na duivosavosa. *\nA kaya o Jisu nira na kilai na nona imuri ena nodra dau vakuai ira ena vuku ni nodra loloma. (Joni 13:34, 35) A vakavuvulitaka tale ga na yapositolo o Paula nira na kilai tani na lotu vaKarisito dina ena nodra dau loloma. (1 Korinica 13:1, 8) E vakaraitaka tale ga ni vukei ira na lotu Vakarisito na yalotabu ni Kalou mera vuataka na imatai ni itovo e okati ena “vua ni yalo tabu,” oya na loloma.—Kalatia 5:22, 23.\n^ para. 20 Raica na ulutaga “E Vu Vakalou na Duivosavosa?”\nVakabauta & Sokalou Kalou Saumi na Taro Vakaivolatabu\nE vakatau ena noqu ivakatagedegede na lotu?


iVakadinadina i Jiova e Aferika\nBurundi: E vakaraitaka tiko o Nolla vei rau na mai kere qilaiso Na Vale ni Vakatawa\nVULI IVOLATABU 3,688,959\nUsa Pasidia, Vunau Tale Ga\nBenin: Vakayagataka o Désiré na retio ni nona motopai me vunau kina vei ira nona pasidia\nE dau nodra sala ni veitosoyaki ena koro lelevu ena ceva kei Benin na motopai. E tiko nona motopai o Désiré, e dua na painia veivuke, qai cobara kina e dua na retio kei na kena sipika. E dau vakatagitaka na katokatoni ni noda ivola kei na drama vakaivolatabu. Era dau vakarorogo vinaka sara na pasidia nira vodo ena nona motopai. E levu era dau via vodo tu ga mera rogoca vakaoti na katokatoni ena levu ni nodra taleitaka. E kaya o Désiré: “Au dau vinakata mera sauma ga nodra ivodovodo, mera sobu meu rawa ni vaqara pasidia tale, ia au kila ni nodra rogoca na itukutuku vinaka e bibi cake mai na ilavo. Au solia rawa tale ga e levu sara na ivola.”\nE Sasaga Tiko Ga\nEratou vakaitikotiko ena veidelana e Burundi na vuvale i Nolla e dua na goneyalewa yabaki ono. Ni ratou vakasaqa tiko ena sitovu qilaiso ena dua na siga, rau lai kere qilaiso yani e rua na tagane. A toka volekata na sitovu o Nolla qai solia e vica na tiki ni qilaiso. Dua na ka nona rarawa ni raica ni rau a lai waqara kina na kedrau tavako. E tukuna vei rau: “Keu a kila ni drau na waqara kina na kemudrau tavako keu a sega sara ga ni solia vei kemudrau na qilaiso.” E vakasamataka sara o Nolla ni a raica ena Vale ni Soqoni e dua na mekesini a taba tu kina na tavako. Mani cici ina Vale ni Soqoni me lai kauta mai e rua na ilavelave ni Vale ni Vakatawa ni 1 June, 2014. E solia sara vei rau na tagane qori qai tukuna me rau wilika. Ni ratou sota tale ena dua na gauna, e sureti rau ina soqo ni veiwasewase. Erau drukataka na nona sasaga na goneyalewa qo qai uqeti rau sara ga me rau tiko ena rua na siga ni soqo. E sureti rau o Nolla me ratou vakasigalevu vata kei na nona vuvale. E uqeti rau dina na veika rau raica kei na veika rau rogoca ena soqo qori, erau vulica sara kina na iVolatabu.\nVunau e Valeniveivesu\nEra sa vunautaka tiko na qase ni ivavakoso e Liberia na itukutuku ni Matanitu ni Kalou ena valeniveivesu ena vanua qori. E vakamacalataka o Yves, e dua na painia lavotaki ena koroturaga o Monrovia: “Eratou rawata e tolu na kaivesu ena vula o Maji na ivakatagedegede me ratou dautukutuku bera ni papitaiso. Sa ono kina na iwiliwili ni dautukutuku ena valeniveivesu e Monrovia.” Eratou vunau vakacava? E vakamacalataka o Yves: “Eratou sota e veimacawa ena Vukelulu kei na Vakarauwai, ratou qai dau vunau vei ira na kaivesu.” Sa ra marautaka tiko ena gauna qo e levu na kaivesu nodra vulica na ivolatabu kei na soqoni e dau caka e valeniveivesu. Dua na gauna a lai vunau ena valeniveivesu qori e dua na tacida mai na valenivolavola ni tabana. Era rogoca na ivunau e le 79 na kaivesu. Sa vakayacori tiko ena ono tale na valeniveivesu na vuli iVolatabu qai laurai na veisau levu vei ira na kaivesu.\n“Vinakati Vakalevu na Veivuke”\nDua na ka na sasaga e caka mera tiko rawa ena iVakananumi na tataleitaki mai na veivanua tu yawa. Dua na kena ivakaraitaki o ira na San, o ira na matatamata qo era tawana taumada na veivanua ena ceva kei Aferika. Era bula rawarawa qai dau veitokiyaki. E nodra cakacaka na vakasasa kei na teitei. E tuvanaka o Glenn e dua na painia lavotaki ena vualiku kei Namibia me vakayacori na iVakananumi ni 2015 ena dua nodra koro vagalala na San. E tiko na koro qori ena rauta ni 270 na kilomita ena tokalau kei Rundu. Qori sa ikarua ni gauna me caka kina e kea na iVakananumi, ra qai solia wale vei ira na tacida na iliuliu ni koro na valeniveilewai me caka kina na soqo. Dua na ka na bisa ni uca ni bera ni tekivu na iVakananumi kei na gauna e vakacagau tiko kina, ia era tiko rawa e le 232. Era vosataka na San na vosa vaKhwe, e dau kilai ena kena vakarogotaki vata na vosa e cavuti kei na rorogo ni yamedra. A vakadewataki na ivunau ni iVakananumi mai na vosa vakavalagi ina vosa vaKhwe. E se sega ni dua na iVolatabu ena vosa vaKhwe, e mani vakayagataki eso na itaba duiroka veicavuyaki me vakamacalataki kina na tikinivolatabu me vaka na Aisea 35:5, 6. Era toso vinaka ena vanua qori na vuli iVolatabu nei Glenn, e kaya: “Sa rua na yabaki noqu gole tiko mai e veivula ena vanua qo. Au dau keba eke me vica na siga. E berabera toka na toso ni cakacaka ena vanua qo ni dredre na kena vosa qai yawa na vanua. E vinakati vakalevu na veivuke. Niu lai veivosaki kei ira na vakailesilesi me baleta na iVakananumi ena yabaki qo, a kerei au e dua na lewe ni komiti e qarava na itikotiko ke rawa ni tara eke e dua na vanua ni sokalou. E kaya ni ratou na solia e dua na qele qai vakailavotaka na kena tara na vale! Me keitou raica ga e dua me kena ‘italatala,’ se vakavulici e dua vei ira me italatala!”\nNamibia: Vunau tiko e rua na tacida vua e dua na marama ni Himba\niMeli iMeli Aferika


WILIKA ENA VOSA Acholi Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Karo) Batak (Toba) Bengali Biak Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Danish Drehu Dutch Efik English Estonian Ewe Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hmong (White) Hungarian Iban Icelandic Igbo Iloko Indonesian Isoko Italian Japanese Javanese Kabiye Kamba Kannada Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mongolian Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nias Niuean Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Runyankore Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Venda Vietnamese Wallisian Wayuunaiki Wolaita Xhosa Yoruba Zulu vakaViti\nDe dua sa vakayacori oti vei iko na itovo kaukaua se dua na lewe ni nomu vuvale. Na leqa qori e dau vakavu taqaya dina. E tukuni ni itovo kaukaua e “vaka e dua na mate sa tete e veiyasa i vuravura.” Raica mada eso na ivakaraitaki qo.\nITOVO KAUKAUA E VALE KEI NA KUCU: E kaya na Matabose kei Vuravura: “Dua mai na tolu na yalewa sa vakayacori vua na itovo kaukaua e vale se kucuvi.” E ka ni rarawa ni “dua mai na lima na yalewa e veiyasa i vuravura e kucuvi se sagai me vakayacori vua na ivalavala qori.”\nBASULAWA: E tukuni ni sivia na 30,000 na ilala daubasulawa e Merika. Ena yasayasa vakaLatina mai Merika, e dua mai na veiyatolu na lewenivanua e lai ripotetaka ni vakayacori vua na itovo voravora.\nLABA: Voleka ni le limanadrau na udolu era labati ena dua na gauna wale tiko ga qo, e lailai tale o ira na mate ena ivalu. E levu duadua na laba ena ceva kei Aferika kei Merika e Loma. E vakavataki se sivia na kedra iwiliwili na labati e veiyasa i vuravura ni vakatauvatani kei ira na labati ena rua na vanua qori. Dua na yabaki, e sivia na le 100,000 era labati ena yasayasa vakaLatina mai Merika, sivia na 50,000 mai Brazil. Vakacava ena oti na itovo kaukaua?\nENA OTI VAKACAVA NA ITOVO KAUKAUA?\nCava sa rui levu kina na itovo kaukaua? Qo eso na ka e laurai ni vakavuna qori. Kena imatai, na tiko yavavala ena vuku ni kena duidui na rawaka vakailavo kei na ivakarau ni bula. Kena ikarua, na levu ga ni nodra veibeci eso. Kena ikatolu, na vakayagataki ni alakaolo kei na wainimate gaga. Kena ikava, levu era sa vulica ga na itovo kaukaua nira se gone. Kena ikalima, era sega ni totogitaki na daubasulawa voravora.\nEra sa saga eso na vanua me vakalailaitaki na basulawa. Kena ivakaraitaki, e tukuni ni lutu ena rauta na 80 na pasede na iwiliwili ni laba ena koro levu o São Paulo, mai Brazil ena tini na yabaki sa oti. Ia e se yaco tiko ga ena vanua qori eso tale na mataqali basulawa, sega tale ga ni se oti vakadua na laba. Ena qai oti ga vakacava na itovo kaukaua?\nEna qai oti ga na itovo kaukaua ke veisautaka na tamata nona rai kei na nona ivakarau. Na nona veisau e dua na tamata voravora e okati kina na nona biuta laivi na dokadoka, kocokoco, kei na yalo ni nanumi koya ga. Oti me qai saga me dauloloma, dauveidokai, dauveikauaitaki tale ga.\nCava ena uqeta e dua me veisautaka na nona itovo? Na ivakavuvuli vakaivolatabu. Kena ivakaraitaki:\n“Qo na ibalebale ni noda lomana na Kalou, meda muria na nona ivunau.”—1 Joni 5:3.\n“Na ibalebale ni rerevaki Jiova meda cata na ka ca.” *—Vosa Vakaibalebale 8:13.\nSe mani voravora vakacava na nona itovo e dua, ena saga me veisau ke lomana na Kalou qai sega ni via vakacudrui koya. E sega ni vakarairai ga na veisau qori, ia ena veisau sara ga na ivakarau ni lomana kei na nona rai. Vakacava e rawa ni vakayacori dina na veisau va qori?\nRogoca mada na italanoa kei Alex , * a 19 na yabaki nona curu tu ena dua na valeniveivesu e Brazil ena vuku ni nona itovo voravora. A vulica na iVolatabu kei ira na iVakadinadina i Jiova, sa qai papitaiso me dua na iVakadinadina i Jiova ena yabaki 2000. Vakacava sa veisautaka dina na nona itovo voravora? Io, e veivutunitaka tale ga o Alex na ka ca kece e dau cakava. E kaya: “Au sa qai lomana qo na Kalou ni tarai au dina na nona veivosoti. Na levu ni noqu vakavinavinaka kei na noqu lomani Jiova e uqeti au sara ga meu veisautaka na noqu itovo.”\nDua tale na italanoa mai Brazil, e 15 na yabaki nona dua tu na daubasulawa voravora o César. E qai veisau vakacava? A sotavi ira na iVakadinadina i Jiova e valeniveivesu, mani vulica na iVolatabu. E kaya o César: “Au vakila ni sa qai vakainaki na noqu bula. Na ka au vulica e uqeti au meu lomana na Kalou, meu kua tale ga ni vakacudrui koya se vakararawataki koya niu lesuva noqu ivakarau ca. Au via vakaraitaka niu vakavinavinakataka na nona yalovinaka. Na noqu lomani koya kei na noqu rokovi koya e uqeti au meu veisautaka noqu itovo.”\nVulica na ka mo cakava mo rawa ni bula ena vuravura sa na sega kina na itovo kaukaua\nCava e vakaraitaka vei keda na italanoa ruarua qori? Io, na iVolatabu e rawa ni veisautaka na ivakarau ni rai. Ni sa veisau na rai, sa na qai veisau na itovo. (Efeso 4:23) E kaya o Alex a cavuti ena imatai ni italanoa: “Na ka au vulica ena iVolatabu e vaka na wai savasava, e vakasavasavataki au mai na vakanananu ca. Au kurabuitaka niu cakava rawa na veisau qori.” Io, e dau veivakasavasavataki na Vosa ni Kalou. Eda na vorata gona na ca ke da dau vakasamataka na ka eda wilika ena iVolatabu. (Efeso 5:26) Era vakadinadinataka qori eso era dau voravora qai kocokoco tu e liu, era sa veisau mera dau yalovinaka qai dauveiyaloni. (Roma 12:18) E vakacegui ira na nodra muria na ivakavuvuli vakaivolatabu.—Aisea 48:18.\nNa cava era vakabauta kina na iVakadinadina i Jiova ena 240 na vanua ena veiyasa i vuravura ni na oti dina na itovo kaukaua? Sa laurai rawa tiko ena kedra maliwa na duavata kei na veilomani. Era vaka e dua na vuvale levu, dina ga ni duidui na matatamata era cavutu mai kina, duidui nodra ivakatagedegede ni bula kei na isususu. E rawa ga qori nira lomana na Kalou ra qai rokovi koya. (1 Pita 4:8) Na nodra ivakarau ni veimaliwai e vakadinadinataka ni rawa ni oti dina e vuravura na itovo kaukaua.\nVAKARAU OTI NA ITOVO KAUKAUA!\nE kaya na iVolatabu ni sa vakarau muduka na Kalou na itovo kaukaua. Sa sega ni caka rawa na itovo voravora ena vuravura qo. Sa na waraki ga “na siga ni lewa mera vakarusai kina o ira na sega ni doka na Kalou.” (2 Pita 3:5-7) Qori ena qai oti kina vakadua na nodra veivakalolomataki na tamata voravora. Eda kila vakacava ni na vakaotia na Kalou na itovo kaukaua?\nE kaya na iVolatabu ni “cati ira kece era taleitaka na itovo kaukaua” na Kalou. (Same 11:5) E Kalou ni vakacegu kei na lewadodonu na Dauveibuli. (Same 33:5; 37:28) Qori na vuna ena vakarusai ira kina na tamata voravora.\nIo, sa voleka sara na vuravura vou ni vakacegu. (Same 37:11; 72:14) Ia e tiko na ka mo cakava ke o via bula ena vuravura sa na sega kina na itovo kaukaua.\n^ para. 12 O Jiova na yaca ni Kalou e tukuni ena iVolatabu.\n^ para. 14 Sa veisau na yaca.\nSarava ena www.jw.org na vidio From Prison to Prosperity. (Rai ena PUBLICATIONS > VIDEOS)\niMeli iMeli Ena Oti na iTovo Kaukaua e Vuravura?